url: =A muibun thungetna (Jeim 5:15-16) :: ZOMI DAILY\nposted on 10 September 2015 at 6:55 pm Lomkholna: Article, Biakna, DavidTuang\nHun khat lai-in mizawng mahmah innkuan khat om a, amaute in ta nih nei uh hi. Mihau khat ii’ huang sungah, huan cingh in om uh hi. Mihaute’ huang sungah nasem in, a piak bangbang uh ne in a om uh innkuan khat ahi uh hi. Tua bang teng tawh kum tampi hong om tohtoh uh ciangin, a mihaute un zong cimtaak mahmah ta uh ahih manin bangbang hi leh hi te innkuan pen i huang sungah koih nawn dah mai ni. Hawlkhia mai ni cih mihaute nupa hong kithukim ta uh hi.\nTua leh nikhat mihaute nupa a huangcing uh(mizawng innkuan)te kiangah huang cingh in a omsak nawn loh ding vai uh gen dingin vapai uh hi. Tua mizawngte’ tate bek innsungah omin na kimawl uh a, mizawng nupate na om lo hi. Tua leh naupangte in a nu leh a pa uh khaan sungah om cih thei uh ahih manin, nu leh pa aw, hong pusuak un, i mihau(Boss)te hong pai hi,” ci-in samsam uh hi. A nu leh a pa uh pen hong paikhia tuanlo uh ahih manin a vangh panin mihaute nupa leh a ta teng un a etsim uh leh nupa zawng te gel in khutkilen in khitui naptui luang in thu na ngen uh hi.\nHih bangin a om uh mihaute nupa in amuh uh ciangin amau na ngawng a khitui uh hong luang liang hi. Tua leh mizawng nupa te thunget man ding ngak in inn sungah na tu uh a, a sawt loin nupa te hong pusuakkhia uh hi. Mihau pa in zong thugen hong kipan pah a, “Tuni-a, kong paina uh ahang pen, hih ka huang sungah hong omsak zo nawn lo ding ka hihna thu hong gen dinga, hong pai ka hi uh hi.\nAhi zongin hibang in Pasian’ kiangah lungsim takpi twh thungen in khitui naptui luangin na omnate uh ka muh ciangin, ka lungtang hong sukha mahmah a, tha zong ka ngah mahmah hi. Pasian in na thungetna uh hong dawng a, hi huang sung panin paikhia dinga, kong sawl noppen tu’n kong sawl nawn kei ding hi. Ko innkuan tawh a kibangin i semkhawm i nekhawm dinga, innkuan khat bangin nuam takin i omkhawm ding hi,” cih thute mihaupa in hong gen khia ta hi.\nTua thute mizawng innkuante’n a zak uh ciangin Topa hoihna pulak kawmin, mihaute nupa tungah lungdam hong ko uh a, tua ni a kipan in amau zong mihau innkuan khat hong hiziau mawk uh hi.\nEite in zong i haksatna ading, i lungkham i sin khamna ading, i maban ading cihte thungetna-ah lungsim takpi tawh i hel ngei hiam?\nLungsim takpi tawh Topa’ kiang nai-a ngah ding cih upna tawh thu i nget nak leh, a sia pen dinmun, a lauhuai pen dinmun ah i om phial zongin, tuate khempeuh pen Topa’n thupha tawh hong kilaihsak kik ding hi. Amen.\nPrevious: Lamka News Update (10 September 2015)\nNext: Tulaai Leitung Thuthang Tuamtuam Updates September 10, 2015\nKei nong “Friend” diam? ~ Jam Daniel


timestamp: atn

url: =KIM LE PAM KEP SIAM NI. Gelh - - Tg. T. Sawm Lian - Laibu Saal\nHome > Thuluui/Articles > KIM LE PAM KEP SIAM NI. Gelh - - Tg. T. Sawm Lian\nKIM LE PAM KEP SIAM NI. Gelh - - Tg. T. Sawm Lian\nKIM LE PAM KEP SIAM NI.\nGelh - Tg. T. Sawm Lian\nDaihna Cabin, Champhai\nPhoto Credit : Cinpu Zomi\nWashington DC a America Presidentte teenna White House a tengte, London khua sunga mihaupen leh Zogam khua neu khata omte' kibatna pen - i huih dik kibangin, tui dawn ding, silh le teen ding, neek le dawn ding i kisam tek hi. Tuate pen 'kim le pam' panin kingah ahi hi.\nKim le pam i cih ciangin zai mahmah hi. Khuahun (temperature), tui (water) leh tui sunga teengte (aquatic animals), khuavak (light), huih (wind), gammaang (forest) leh a sunga teengte (wild animals), singkung lopate leh ganhing tuamtuamte, "kim le pam" i cihin huam khin hi, ci le'ng kikhial lo ding hi. Tulai leitung in a buaipih mahmahin "Khuahun kikhel (climate change)" ahi hi. Tua pen bang hi hiam cih leh, khuahun pen nidang bang nawn loin, khua a lum ciang lum veva-in, a vawh ciangin vot keuhkauh a, guah a zuk hun ngeina in zu nawn lo hi. Hih khuahun kikhelna hangin leitungah buaina tampi piang hi. Banghangin tua bangin khuahun kikhel hiam i cih leh, 'i kim le i pam kep siamloh man' ahi hi.\nI. Kim le pam kep siam a kisapna :\nNek le dawn, silh le ten, inn sung vanzat leh kisap atuamtuamte hong pianna pen kim le pam a omte panin ahi hi. Kim le pama singkung lopate hong tawm tektek a, tua in lui neua tuite kangsakin, dawn taak tui tawm a, a om sunsunte zong siangtho nawn lo hi. Singkung lopa i kep siamloh manin lei a lenkip ding singzung (roots) tam nawn lo a, tua hangin mencim (landslide) tam mahmah hi.\nNisim kisap nek le dawn i muhna ahi lo leh huan bawl nading mun hoih nawn lo hi. Gam siain, gamtak lo/huan bawl nading mun hoih om nawn lo ahih manin, nek le tak ah ei leh ei kisik (self sufficient) haksa ta hi. Guah a zuk hunin zu nawn lo a, ahun maanin khai kiciang thei lo a, tui deih banga zat ding a omloh manin, khaici ahoih ding bangin hoih lo hi. Tua in nek le tak kitangsapna (economic crisis) piangsak hi.\nDikding huih siangtho hong pia singkung lopate gina nawn lo ahih manin huih siangtho nawn lo a, mihing nuntakna ding a lauhuai huih hoih lo kidik tamlua ahih manin, natna tam mahmah ta hi.\nLui gei a singkung lopate kisusia ahih manin lui tui hong tawm tektek a, tui a tawm ciangin tui zatna tuamtuam - Tui pana meitha bawlna (hydro - electricity) ah tui a kisam zah om lo ahih manin meitha (electric) zong deih bangin zat ding a kicing piang thei lo hi. Lui tuite tawm tektek ahih manin a sung a teng ngasa leh ganhing tuamtuamte tawm tektek hi. Tui tawm ahih manin khuapi-ah tui dawn ding sum tam pipiin kilei tawm liang hi. Industries, factories leh Nuclear eksiate (wastes) a beisak dan hoih kithei lo a, tuate tui lakah luang mawk ahih manin, tui siangtho lo a, lui sunga ganhingte in hua-in sih lawh uh hi.\nSingkung lopa, gammaangte kisusia ahih manin a sunga om ganhing tampitak beimang (extinct) uh hi. Lo/huan bawl nading mun za pipi kivat a, a kihal ciangin gam za pipi kang ahih manin, a sunga om nuntakna a nei tampi takin sihlawh hi. Kum simin gam kihalin, tua in gam zattakloh (waste land) tamsak semsem a, khua lumsak semsem ahih manin kum simin sehnel gam (desert) zong khang tektek hi.\nVanbawlna (industries, factories etc) pana meikhu paikhia-in, mihing te'n nizung panin cidamna tawh a kituak ding khop (enough) a i ngah theih nadingin a bawl (Ozone layer) siasak ahih manin, ni a sat ciangin sa veve hi. Tua banah, tua meikhute hangin huih siangtho nawn loin, guah nangawn mihing leh nuntakna aneite adingin lauhuai suaksak hi.\nKhua lumin, Sim tawp leh Mal tawp a vukte tui hanhan a, tuipi-ah luanglutin, tuipi khangkhang a, mihing teenna mun bangzah hiam tui in tum ta hi. Hih bang zelin khua hun kilaihin, khua a lum semsem leh, sawt loin tuipi kiim/kiang, mun niama om khua leh gam tampi tuiin tum ding a, utin ut kei leh mun sang zaw zuanin a kisuankhiat uh kul ding hi.\nInnsakna a kipan a sunga vanzatte (furnitures) a pianna sing gol pipite mihingte' duhhopna hangin kum simin kiamin, sing hoih muh ding tam nawn lo a, a om sunsunte zong a man tam mahmah hi. Sing hoihte sumbawl nadingin zangin, tam pipi ki-atin, tua tawh hauh sawmin, gammaang susia-in, tua manin gammaang muh ding zong tam nawn lo hi. Singtang gamah an huan nadinga a kizang sing zong lak ding a hoih tam nawn lo hi. Ei' utzah leh lak zawh zahzah mawtaw (motor) tawh kila ahih manin gam keu hanhan a, nidanga gammaangpite zong hong tul ta a, sing hoih muh ding om nawn lo hi.\nII. Leitung bup in kim le pam thu lunghimawh :\nKim le pam pen cidamna tawh kizom hi. Kim le pam a siantho leh, mihing zong kicidam hi. Leitung khuahun hoihlohna hang, leh a siat zel loh nading lunghihmawhna hangin Leitung bup gam tuamtuam kipawlna (UNO) in kum 1972 panin June 5 pen 'Leitung bup Kim le Pam Ni' (World Environment Day) ciin kum simin kim le pam kep na tawh kisaiin hun kizang hi. Tua banah, kum 2001 UN General Assembly in November 6 ni pen 'International Day for Preventing the Exploitation of the Environment in War and War Conflicts" a zat dingin vaihawm uh a, March 21 - World Forestry Day; April 22 - Earth Day; May 22 - International Biodiversity Day ciin, kum simin hih hunte ah kim le pam kep siam a kisapna leh a kulzia kihilh nading hunin kizang hi.\nTuabang lunghimawhna hangin tua bang lam a sai ding tuamtuam bawl a tuate :\n1. International Union for the Conservation of Nature and Natural Resources (IUCN)\n2. World Resource Institute (WRI)\n3. International Biological Programme (IBP)\n4. United Nation Environmental Programme (UNEP)\n5. World Wildlife Fund for Nature (WWF)\n6. Man and Biosphere (MAB)\n7. Convention on Biodiversity (CBD)\nZomi tamzawte teenna en le'ng : Kawlgamah Myanmar National Commission for Environmental Affair (NCEA) ciin commission tuam om a, India gamah Ministry of Environment and Forest ciin department atuamin om a, hihte nuaiah hiang tuamtuam om lai hi.\nKum 1950 kim panin hih kim le pam tawh kisai lunghihmawhna a om pen, kum 1972 June kha ciangin Stockholm khua-ah Leitung bup kipawlna (UNO) vaisaina tawh United Nations Conference on Human Environment cih khawmpi nei uh hi. Kum 1992 ciangin Brazil gam khuapi Rio de Janeiro-ah 'Leitung bup thukikupkhopna (Earth Summit)' nei-in, gam tuamtuam panin makaipi 100 leh palai 30,000 valin kim le pam kepzia tawh kisai thu kikupna nei uh a, thu kikupte laimai 24 millions sungah kikhum liang hi.\nTua bangin leitungbup 'khuahun' lunghimawhna nasia semsem a, Conference of Parties (COP) ciin a khatveina pen Bahamas gam Nassau ah 1994 in nei uh a, a nihveina Indonesia gam Jakarta ah kum 1995 in nei uh hi. A thumveina Argentina gam Buenos Aires khuapi ah 1996 kumin neiin, a liveina pen 1998 kumin Slovakia gam Bratislavia ah nei uh hi. A ngaveina pen kum 2000 kumin Kenya gam Nairobi ah nei leuleu uh hi. 2007 kumin a 14 veina Bali ah neih hi a, kum 2009 in 15th Conference of Parties (COP15), Denmark gam Copenhagen khua kiang, Bella Center ah neih uh a, gam tuamtuam 170 panin kumpi palai, NGOs, Journalists leh atuamtuam mi 8,000 kihel uh hi. Hih hunah Switzerland gam Geneva khuapi munpi a anei Intergovernmental Panel on Climate Change (IPCC) te in atuam vilvelin 'khuahun kikhelna' tawh kisai hun paisa leh mailama kal suanzia ding genkhopna makaih uh hi. Hihte panin leitung in khuahun a lunghimawh dan kithei mahmah hi.\nIII. Kim le pam a kikepdan pawlkhat :\nKim le pam kep siam kisam mahmah ahih manin a kep bit dan tuamtuam tampi om a, tuate laka pawlkhatte en dih ni :\n1. In-situ Conservation : Hih In-situ Conservation a cih uh-ah kim le pam a nate - gamsa, singkung nam tuamtuam leh ganhing tuamtuamte amau omna mun uhah ahihna bang a kepna ahi hi.\na) National Parks : Hih pen gamsa, gammang (forest) leh a sunga om ganhing leh singkungte kep nadinga kumpi te'n a bawl uh ahi hi. Hih munah gammang pana piangte (forest products) lak, singlak (harvesting of timber), mimal gam neih (private ownership of land), khai cin nadinga gam zat (tilling of land)te phal hi lo hi. India gam sungah National Park 89 om a, tua in India gam mun 1.1% luah hi. Yellowstone National Park, USA leh Royal Park, Australia gam Sydney khua kiang a omte leitungah Park amasa penpente hi a, India gamah Jim Corbett Park ciin kum 1936 a kibawl pen amasa pen ahi hi.\nb) Sunctuaries : Hih zong National Park dan mahin gammang pana piangte (forest products) lak, singlak (harvesting of timber), mimal gam neih (private ownership of land), khai cin nadinga gam zat (tilling of land)te phal hi lo hi. Tu dinmunah India gamah Sunctuaries 492 om a, India gam 3.6% luah hi.\nc) Biosphere Reserve : Kum 2004 May ciangah Biosphere Reserve pen leitung gam tuamtuam 94 ah 404 om a, India gamah 13 omin, National Park tawh kibang a kibawl ahi hi.\n2. Ex-Situ Conservation : Hih pen ganhing leh singkung lopa, a cimang (extinct) loh nadinga kep nadingin atuam vilvel a kibawl ahi hi. Mihingte kepna/saina (human supervision) tawh a kibawl ahi hi :\na) Offsite Collection : Hih in a huamte pen - botanical gardens, zoos, arboreta etc. ahi hi. Hih munpen gamsa leh singkung lopa a cimang dektakte kepna hi a, hih mun panin tuate a tam kik theih nadingin nakpi takin kisem hi.\nTuin leitungah Botanical Gardens leh Arboreta (singlim omna leh singneu/lopa(shrubs) huan) 1500 om ta a, hih laiah ganhing leh singkung lopa nam (species) 80,000 val om hi. Sahuan (Zoos) 800 sangin tamzaw a, ganhing nam 3,000 val bang tua munah kikem hi.\nb) Gene Bank : Hih pen adiakin khai leh sing a cimang dektakte a tuam vilvela kep nadinga kibawl ahi hi. Seed banks, orchards, tissue culture & cryopreservation cih bangin kikhen hi.\nIV. Kim le pam kepzia ding pawlkhat :\nLeitung bup kipawlna leh gam tuamtuam makaite in khuahun lunghimawh mah leh, amau guak-un sem thei khin tuan lo uh hi. Tua ahih manin, pangkhawm a, a kiu tuamtuam pan panlak a, i sep taktak kisam ta hi. Khuahun hoih nading mapan zia ding :\n1. Gamhal kham ding : Kim le pam siatna bul pen gam halna hang ahi hi. Gam a kihal ciangin singkung lopa tampi leh a sunga teng ganhingte in sihlawh uh hi. Huih siangtho hong pia singnahte kangtum ahih manin, huih siangtho lo a, mei khu in huih ninsak hi. Huih a nit luat a, guah a hong zuk ciangin huih laka om ninte tawh hong kigawm a, guahtui limci lo (acid rain) hong piang hi. Tua pen mihing leh gan, singkung lopate' adingin lauhuai mahmah hi. Kum 10 sung bang gam hal kham zo peuh lehang gam hong nosuak kik ding a, lo/huan bawl nading mun/gam hoih hong omin, nek le tak zonna zong hong baih zaw ding hi.\n2. Sing mot lak kham ding : Inn sak nading sing at leh cih ding sing ut zahzah lak pen kham kisam hi. Pawlkhatte in sumbawl nading leh nekzonna pi'n neiin, sing at tawh sum muh sawm uh a, sing phei ciacia nangawn at uh ahih manin, gam sungah sing lian muh ding om nawn lo hi. Cih ding sing lak zong, a lak nading mun neiin, tua mun bekah zeek siam taka lak kisam hi. Meihol khul zong kham ding kisam hi. Gam sunga sing hoihte meiholin kikhul khin ahih manin gam keu gemgam ta hi.\n3. Sanginn-ah sinsak ding : Naupan laia i theihte kimangngilh loin, ahoih ahih nak leh zuih zong nuam mahmah hi. Tuhun ciang kim le pam kep siamna lam University ah kisin a, phatuam taktak lo hi. Minautangte in a theihtheih nadingin sang kah kipat cilna (Nursery/KG) pan kisin leh, i lungsimin khanpih (immune) khin ding a, phatuam mahmah ding hi.\n4. Biakna lam pan : Leitung leh a sunga om teng khempeuh Pasian bawl ahih manin, mihingte bek kikep a, kihuai ding hi lo hi. Pasian in etlawm tak leh, mihingte adinga kisam a abawlte kemsiam kei le'ng Pasian zong a lungkim lo ding hi. Biakna Pawlpite in hih lam tawh kisai ngaihsutna leh awlmawhna lungsim nei a, genkhiat kisam ta hi. Nipi Sang (Sunday school) thusin ah hel le'ng phatuam mahmah ding hi.\n5. Mass Media zat siam : Mihing lungtang leh ngaihsutna a zo mahmah pen Mass Media a cih uh - Thukizakna (Newspaper), Radio leh Television te ahi hi. Kam a gen lel sangin mipi lungsim lawng baih zaw ahih manin, hihte tungtawna kim le pam kep siam dan, kepsiam a kul zia genna leh zakna om leh phatuam mahmah ding hi.\n6. Kumpite' mawhpuakna : Kim le pam kep siamna ah kumpite in mawhpuakna lianpi nei uh hi. Mipi in kep a ut mahmah hangin, mi gi lo, thumang lote tungah danpia (punish) thei lo uh ahih manin, kumpite in ma hong pangin, hoih tak leh khauh takin pan hong la leh lawhcing ding hi.\n7. Mipite' mawhpuakna : Atunga i gen khempeuh a lawhcinna ding pen mipite ahi hi. Kumpi leh NGO tuamtuamte in kim le pam kep siam a kulzia gen mah leh, a mipi tamzawte in hanciamna leh panpih nopna a neih kei leh lawhcing thei taktak lo hi. Mipi lungsim sungah tua bang veina leh awlmawhna a om ciangin nasepna zong kilawhcing thei bek hi.\nV. Kim le pam kep siam a phattuamna :\n1. Huih siangtho leh tui siangtho tam ding a, tui lei nading leh tui lak nadinga sum tam pipi a kibei pen om nawn lo ding a, tua pen cidam nadingin zong hoih mahmah ding hi.\n2. Huih hong siangthoin, tui hong siangtho leh, tua lunggulhin gamdang panin khualzinmi (tourists) hong tam ding a, tua tungtawnin gam leh mipite in sum tampi mu thei ding hi.\n3. Mihingte cidam nadinga kizang za (medicine) atamzaw pen singkung lopa leh ganhing tuamtuam pana kibawl hi a, singkung lopa leh ganhing hong tam leh tuate panin zatui hoih nono kibawlkhia thei ding hi.\n4. Tui hong tam ding ahih manin tua tungtawnin tui pana kibawl meitha (hydro-electricity) bawl baih ding a, electric hong hoih leh gam khantohna tampi om ding hi.\n5. Inn sak nading, inn sung vatzat tuamtuam bawl nading, an huan nading leh kisap tuamtuama zat ding sing hong kicing ding hi.\n6. Gam hong nuam ding a, tua gam sungah gamsa, vasa, ganhing tuamtuam leh singkung lopa hong hoih ding a, mipil thukankhiate (researchers) adingin sep ding hong tam ding hi.\n7. Singkung hong tam ding ahih manin tui hong tamin, gam hong nel (wet) kik dinga, khai leh ann hong hoihin, gamdang pan sum tam pipi bei a neek le dawn lei kul nawn lo ding hi.\n8. Paak tuamtuamte hong paak ding a, gam hong etlawm kik ding hi.\nKim le pam kep siamlohna hangin gimna a thuak pen tua munah a teeng mihing leh ganhingte hi a, a kemsiamte in nuamsa uh hi. Leitung ah gam tampi a om hangin a nopdan, nek le dawn kicin dan, huih siangtho dan, tui siangtho dan kibang het lo hi. Israel mite gam keuna, tui tamlohna munah om ahih uh hangin, a gam uh kep siamin singkung lopate ahoih theih nadingin nasep siam uh ahih manin a gam uhah khai hoihin, nek le dawnah amau leh amau kisik (self sufficient) bek tham loin, gam dangah zong khakkhia (export) thei lai uh hi. Tua ahih manin, kim le pam hong hoihdan ding pen ngaihsutsut ding ahi hi. Gam hoih leh hoihloh pen asunga teengte tungah kinga mahmah hi. Mipil misiamte in hih thu pen lunghimawh pi'n nei uh a, amau kia in bangmah hih thei taktak lo uh hi. Kumpite bek muan ding zong hi lo hi. Kim le pam hong nuam leh phattuamna a ngah ding eite leh i suan i khakte hi ding ahih manin, mikim in i sep theih na lamlamah mapangin sepciat ding ahi hi. Tuhun i zat siam kei leh i tu i taten hong mawhsak ding lauhuai hi. Kim le pam kep nadingin I PAN THEIHNA CIATAH MAPANG KHAWM CIAT NI.\nLaibu etkakte :\n1. Prof. Dr. C Thang Za Tuan : ZOLUS Journal Vol. 11, 2007, Zaangkong, "I Gam i lei tulta maw! En' a kem lo maw?"\n2. Environmental Studies (APPH), M I Laskar, H Anjum, R Shah\n(ZCLS Laigelh Kidemna 2010 - 2011 khatna ahi hi.)\nPilna Thu Singkung lopa Lui leh Mual te Thu Thuluui/Articles\nItem Reviewed: KIM LE PAM KEP SIAM NI. Gelh - - Tg. T. Sawm Lian Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates August 4, 2014 :: ZOMI DAILY\nposted on 5 August 2014 at 11:44 am Lomkholna: Khawmpau, Myanmar, News, World, Zomi\n· Bangladesh gam I khuapi Dhaka khuakiang Padma gunpi sung ah khualzin mi 200 apua Tembawpi khat August 4 ni in kibung a mi ahitang in 100 kihonkhia zobek in misi nih tuitung ah onglamto pan ahihman adangteng huhzawh nading Bangladesh kumpi thuneite in ahanciam laaitak ahihi.\n· President Obama hanciamna tawh Africa gam a mivom gamkheenleuh leh US te khawmpi Washington DC khuapi ah August 4 ni in kipanta a Liberia, Guinea leh Sierra Leone gamthum te peen Ebola lungno ahaang in agamvuah mitam si lua mahmah a ongkihelzolo uhhi. Hih Mivom khawmpi peen August 6 niciang mansiangding uha, $900 million khawng zeekkhiat nading kikumding ci in US thuneiten genkhia uhhi.\n· Mexico gam Jalisco state Ayutla khuapi I Mayor pa Maneul Gomez Torres August 3 ni zan in apawl kitheilo thautawi pawlkhat leh ana sempa khat kipawl in ainn phualzaang ah kaplum uhhi. Lamka a Zomi kithat khat tawh kisun sapong a kongsuahsak hi ee\n· Ebola kici natna lungno khat hang in Africa gam nitumnalam gamteng ah misi 887 cingta ban ah US gamsung ah hihnatna nei mi 2 tungkhinzo a, Asia gamtuamtuam adiak in kawlgam bangzong tungkhin ding in kilam en ahihman in kumpi thuneiten ahithei zah a kidaal a azon laaitak uh zong ahihi ci in Leitung bup cidamna keem WHO te in genkhia uhhi.\n· Israel Hamas idona nai 7 sung tawlnga ding in kipan ta uhhi. Ahizong in Gaza khuapi sung pan Israel minamte alausakthei na kheempeuh Asian kikkel mateng galdona kizomding a Hamas kuatawh kisai in zon gakihialbawlbawl hita ci in Israel Prime Ministe Netanyahu August 4 ni in genkhia hi. Tuni ciang Israel misi 67 phata a, Palestine lam ahihleh 1,868 sikhin in 9,470 in liamna ngah uhhi.\n· China gam July 3,2014 ni a zinlinna hang in misi 400 cingtota a , aliam abaai 1,800 pha in upmawhna ah mitampi tak mangthang laai ahihman in gaalkaap te in asun azan in azon ziahziahsan lai tak uh ahihi.\n· Kawlgam Rakhaing state Suangkaang leh Man Aung khuakikaal ah mi 25 apua ngabeng tembaw khat August 3 ni in kibung a tuni August 4 nicong ciang mi 19 atunabanna kitheinaailo mangthang laai uhhi. Atung a tuang mi atamzaw peen Sapadeh te ci in gen uhhi.\nPrevious: Thuthak Tomkimcing 4 Aug 2014\nNext: Tulaai Leitung Thuthang Tuamtuam Updates August 5, 2014


url: =Mizoram ah Bus mi 34 tuanna khat tuahsia mi 16 si - TUNGZANG NEWS\nMizoram ah Bus mi 34 tuanna khat tuahsia mi 16 si\nMizoram ah bus tuahsia mi 16 si\nMizoram, Zomi khuapi Aizawl khuapi pan a zinkhia Vaitin khua lam zuan a pai MST bus mi 34 tuanna khat tuahsia hi cih kiza hi. Tua tuahsiat na mun pen Darlawn khua pan in Km 1 ki gamlat na mun Sihbial mun ah lampi pan kibung ci hi. Lamzik pan in ah lamna pi tak ah ki thuksuk in bus pen; naksiat mahmah ci hi. A pian hun leh ni pen March 3, 2012 Saturday 12:30 India Time hun ci in gen hi.\nA mun ah mi 9 si pah in, 18 liam in Darlawn zatopi ah a man lang thei pen in ah kipuak suak pah uh hi. Zato pan in mi 7 in hongsih san kik ci uh ci hi. Bus hawlpa min F. Lalthanglianna, bangci dan in tuahsia hiam cih pen a hang ki theician nai lo hi. A hang a kikan ciatlai tak uh hi. Mipawl khat in paulap nei in kumisat kum “besiangkum” ci in genpong uh ci hi.\nZogam ah Zomite in a beisa hun sung ah Cope Topa kum 100 cin pawi bawlna ah Tedim leh Tonzang kikal hih mah tawh a kibang tuahsiatna khat kituak kha hi. Zomite sung ah Bus tawh tuahsiatna pen Mizoram leh Zogam adding in ah tangthu sung ah mi tam si pen in ki ciamteh hi.\nMizomram Bus tuahsia misi te min leh khua min te pen Zofate Chanchinthar ah hih bang in gen zasak hi\nUpa Rosanga (New vervek)\nVanlalchhwna (conductor) Repblic Aizol\nF.Lalthagliana (Driver) Shalom veng, Aizawl\nHriati (' ?' )\nC.Lalthantluagi 3yrs) Luagmual\nDarthamchhiga (New vervek)\nS.k Bhatra (Electric duty)\nSource: Zofate Chanchinthar, Tongsan


url: =US gamsung khualzinna pawlkhat – 75 :: ZOMI DAILY\nposted on 17 March 2016 at 8:00 am Lomkholna: Article, Awnzapau\nSan Atonio Pan Tulsa Ah\nTuni in ka nuphalpa apa Lianno tawh Dallas ah kituntuah ding ka hi uhhi. Ka visa uh lah kha khat bek om lai a, paizo kik kei kha leng ci in Forth Worth khua a om Pa Tul Mung (Pa Thang Tul Mung leh Nu Khup Don Man)te ahi zongin Pa Mung (Pa Kham Do Mung leh Nu Zo Sian Cing)te nupa kiangah ahi zongin zan khat peuhmah tamin 1963 kum a John F Kennedy kisuamna Dallas khuasung amun tektek a pha nuam ngiat ka hihi. (Tua zawh a kipan Dallas pen Texas te khuapi hi sak nawn lo in a khuapi a khua lian khollo Austin khua ah akituah sak ahihi.)\nAmau lam pan ni khat hun pia a hong lak kawikawi ding vaii a lem hangin Dallas pan Tulsa ciahna ding a lem thei kei hi. Ka nuphalpa in lah October ni 7 ni vaii nei zel ahih manin piang thei lo hi. Tua hih manin tua ni pai suaksuak dingin ka khensat uhhi.\nZingsang zingan neek khit nai 10:00AM hong sat ciangin, amau hong vaikhak bangmah in Cherry Mante kiangah ka baang uhhi. Naupangte sangkah in a pa uh Kampi a nasepna ah pai ahih manin amah bek mah na om hi. Tua lai ah vaiimiim cim leh niangtui lim mahmah ka neek khit uh nai 12:00NOON ciangin Austin lam zuanin ka dingkhia leuleu uhhi. Austin ka tun ciangun koi mahah lam baang tuan nawn lo in ka pai suaksuak uhhi.\nLampi ah Fort Worth a om nu Zo Sian zong tawh thu kiza in a mah’n vaimiim cim na huan ning inh hong baang hamtang un hong ci hi. Nu Mante zong tua bangmah in hong taam un ci in hongkho tangtang uhhi. Ahih hangin Tulsa paisuak ding ka hi uh a, mun khat ah khawl photleng hun hong bei toto ding a ka baan vet uh leh mun nih mah ah baan ding hoih kasa uhhi.\nA tawpna ah hun kicing sa mahmah lo in Fort Worth khua pen utpipi mah in a nuam lo a khawl nuam lo bang keek khat in ki-awilo pipi in ka kheng valval uhhi. Nitak nai 5:30PM in Dallas khua nawl, Golden Corral sai ah apa Lianno tawh ka kituntuah uhhi. Tua lai ah annee in ka kikhen uh ciangin Sky Tuang in anneekpih tangin sum tampitak hong pia behlap hi.\nCikmah hun a kitheikha ngei naii lo Sky Tuang tawh ka kithuah khak uh pen kimaingap pahin nuam kasa mahmah hi. Mangpau pen siam hithiat peuhmah hi. Kineih luanluan se lo in ama Mangpau in pau hithiat hi. College sang sia khat leh zum sung a nasem khat mikang nungak meel hoih mahmah nih tawh kithei uhhi. Thailand a om leltak apa vaihawm saksa a zi tunkal ding a ngak gige ahihi. A zi in na za kik kei peuh leh, Mikang nungakte na dong in ngai in Mikang pau vive in zawlthu a genthei hi zaw lai hi. Ko tawh mawtaw tung ka tuan kawmkawm mah un kihopih niloh hi.\nNungakte kiang bekah hilo in ko tung zongah thu-nuam peuhmah hi. Amau unau nih Houston mahah om a, a sawtlo in anau khat zong hong tungthuah lai ding ci hi. Apa pen Pa Thawng Za Kap hi a, ko tung a deuh hi leh kilawm hi. US cih thadah Zangkong, Kawlpi, Tedim zong uttlo in Kaptel khua bekbek mah ah a teeng nuam ngiat ahihi hong ci hi. Sky Tuang min taktak pen Pa Go Than Tuang ahihi.\nDallas pan ka kikhen uh a, amah zong tua zan ciah suak lo in Dallas ah giah sawm hi. Ko bel a zanzanin ka pai suaksuak uh a, Tulsa zan 12:00 Midnight mah in ka tung zo pan uhhi.\nPrevious: “Tedim Kam” cih thulu, Rev. Khoi Lam Thang aki siikna\nNext: Zum Ken It Ngam Lel In ~ Hau Za Cin


url: =KIMAKAIHNA LE VANGKEPNA (Sahangin a gial zahtak). Agelh - Rev. Khoi Lam Thang - Laibu Saal\nHome > Thuluui/Articles > KIMAKAIHNA LE VANGKEPNA (Sahangin a gial zahtak). Agelh - Rev. Khoi Lam Thang\nKIMAKAIHNA LE VANGKEPNA (Sahangin a gial zahtak). Agelh - Rev. Khoi Lam Thang\nKIMAKAIHNA LE VANGKEPNA\n(Sahangin a gial zahtak)\n“Kimakaihna le vangkepna” cih thulu pen ei Zomite paunak “Sahang in a gial zahtak” cih bulphuh kawmin Zomite tatzia le ngeina pan kong phuangkhia nuam hi. “Sahang in a gial zahtak” cih pen i pu i pate’ paunak thupi mahmah khat ahi hi. Rev Thang Kam in hih paunak khiatna pen “Sahang in a vang kem a, miliante in zong a min a za le a vang kem hi” ci-in Zomite’ Paunak le thugil laimai 99 sungah gelh hi. “Sahang in a khekhap zahtak” a ci zong om hi.\nPulepate pen sabengsiamte ahi uh hi. Liangpaih bangzah kap cih pen pasal kidemna ahi hi. Sa kap uh hi. Sa ai uh hi. A sih uh ciangin sadial tampi khai uh a, a kivui uh ciangin sala sa uh hi. Za Kap, Za Tun, Za Ai, Kap Thang, Cin Kap cih bangin khangsimna min phuak uh hi.\nTua bang hun lai-in gamsate’ zia le gamsate’ lungsim nangawn theithei uh hi. Upmawh hi lo hi. A tuahsa a theihsa thu uh ahi hi. Tua hi a, sahang in a gial zahtak cih thu pen pulepate’ tung pan i luahsuk kithuhilhna paunak manpha ahi hi. Hih paunak siksanin kimakaihzia, vang kipiakzia, vangkepzia thu pawlphat kong sung nuam hi.\n1. Luahsuk le khanglam kikop makaihna\nSahangte pen pulepate in gampute na ci uh a, lian-in hat hi. Zahtakhuai hi. Sangak khawng, zawhngeu khawng gampute kici ngei lo hi. Ngal khawng, vom khawng, sakhi khawng a hat mahmah hangin sahang suak ngei lo ding hi. Sahang pen Sahang ahi hi. Sahang pen sahang ahih manin gampu kici hi. Gampu ahihna uh pen a kiguizui, a kiluahsuk ahi hi.\nZomite nuntakna ah hausa-upa a sem ngeite mah a ngaihsutna uh picing zaw hamtang hi. Lungduai zaw, thukhual zaw hamtang hi. A lungsim uh picing ahih manin makai a na suak ahi uh hi. Makai a suah uh ciangin picing semsem, lungduai semsem, thukhual semsem uh hi. A pute vang kem uh hi. A pate vang kem uh hi. Tua bangin a vang uh kithuap in lian semsem hi.\nTu hun ciangin mi khempeuh liangko kikim hun ahi hi. Sila om lo, sila lo om lo, numei om lo, Pasal om lo cih hun ahi hi. Mikhat peuhpeuh makai a suah nadingin khaukhihsa cih bang om nawn lo hi. A pa makai ahih manin a ta zong makai hipah ding cih bang om nawn lo hi. Siampi Eli suan le khakte siampi gui hi den dingin Pasian in kamciam khin ngei hi. Ahih hangin Eli tate in siampi ngeina bangin a gamtat loh uh ciangin siampi thupha Samuel tungah kisuan hi. Siampi vang a keploh uh ciangin siampi innkuan hinawn lo pah uh hi. 1Sam 2:30 sungah:\nTua ahih ciangin Israel-te’ Pasian, Topa in thu hong genin: ‘Nangma innkuan le na behte keima mai-ah sungtumin pusuak tawntung ding hi, ci-in thu ka ciamsa hi,’ ci hi. Ahih hangin tu-in Topa in thu genin: ‘Tua bang hi nawn lo ding hi. Bang hang hiam cihleh kei hong pahtawite ka pahtawi ding a, kei hong simmawhte ka simmawh ding hi. ci-in na om hi.\nWilliam Shakespeare in “Some are born great, some achieve greatness, and some have greatness thrust upon them” a na cih bangin, pianpih le guizui a, a lianngiat mi a om mah bangin, a khan sunga na lian tampi a vaihawm a semkhia thei mi tampi om hi. Tua ahih manin makai cih pen luahsuk zong hi a, khanglam zong ahi hi.\n2. Vang kipia le vang kisuan diamdiam minam\nSaite, ngalte a liatna a hapak tawh kiteh hi. Zangsialte, sazukte a picinna a ki tawh kiteh hi. Sahang a liatna a gialtawh kiteh hi. Ahih hangin sahangte a suah cilin gial pah lo hi. A kum tam ciangin gial pan hi. A kum tam deuhdeuh leh a gial kilang deuhdeuh hi. A kum upa deuhdeuh leh a gial hoih deuhdeuh hi. A kumtamte a gial tam hi. A khankhin sahangte a gial pha mahmah a, vangnei mahmah uh hi. A ma phacia sangin a lianzaw in kimu hi. A gial in zahtak baangsak hi. Tua bang a gial tamte a kum tam ahih manin a theih tam hi. A tuahkhak thu tam hi. A samat tam hi. Hat hi. Sahang dangte in zahtak uh a, gamsa dangte in kihta uh hi. A gial tam sahangte a omna gamkuam ah gamuk hi pah hi.\nSahangte a vang neihzia a gial tungah kilang ahih manin a kumtamte in vang nei cihna ahi hi. Tua mah bangin khangluite in “Van vom mu masa” ci in a upa zawzaw kizahtak uh hi. A piang masa, khua mu masa, thu thei masa kizahtak uh hi. Kum upate sasin-salung khiltuam-in kipia hi. Zunekna munah zu kimasak hi. Ak gilpi kinesak hi. Duhgawh theih thu hi lo hi. Zong ki-eng se lo hi. Amau zong kisuang het lo takin ne uh hi. Hih pen Zo ngeina ah kumtamte a kizahtakzia ahi hi. Kum upatna siksan in a kizahtak dimdiam minam ihi hi.\nAhi zongin hun khat ciangin khangham nulepate in a tate uh picing ta, muanhuaita a sak ciangin sasin-salung nesak uh hi. Ak gilpi pia uh hi. Tate in piak peuhpeuh ciangin ne pah laplap lo uh hi. Kilawm kisa nai loin nial uh hi. Tua bang ciangin khanghamte in “Keima kong piak hi. Ne peuh in” ci uh hi. Tua bangin nulepate in tate a piak ciangin tate adingin thukip suak hi. Thu kho in kingaihsun hi. Tua pate’ kammal in a tate picing ta, ahihna kipsakna ahi hi. Tua bangin pate piak sanam khat vei ne khakhin peuh leh a banin nek theih nading phalna a ngah ahi hi. Ak gilpi a peh zawh nawn loh man, ha a neih nawn loh man hi lo hi. Hih bangin Zomite khanglui nuntakzia ah khanghamte in khangthak vang suan uh hi.\nTu hun ciangin kumtam man bek-in gialtam kici thei nawn lo ta hi. Sinna, siamna, theihna kidem hun hi a, kum 30 kimkimte in CEO a sem hi ta hi. Kum lah tam gial lah tamte zahtak huai mahmah hi. Kum le siamna tawh kop gial tuamtuam neih hun ahi hi. Leitung khantohzia bangci bangci in kihei taleh khangluite in van vom mu masate, khuasat le tuikhuatte, mualkhawl masate a zahtak uh kiatsuah ding hi lo hi.\n3. Gial zahtak vang kepsiam ding kisam\nSahang pen sa minthang ahi hi. Sa vanglian ahi hi. A tha hat a, kihtak huai hi. Sahang nam a tuamtuam om hi. Pulepate in mualzul, keivom, kamkei, gialbem, innsun tuah cih bangin min tuamtuam na pia uh hi. Bol, sangak, zawhngeu-te tawh zong innkuan khatin kiciamteh hi. Pulepate in “Sahangte” pen a min sia-in sam ngam lo-in “gampute” na ci uh hi. uh hi. “Sahang ci-in sam kha leng, tho in na puak a, thakhat thu-in thei uh hi. Heh uh ahih manin hong pet thei, hong khem thei hi”, ci uh hi. Gamsa dangte in kihta uh hi. Mihingte zong hong pet thei ahih manin kikihta hi.\nMakaite pen sahang banga kihtak ding cihna hi lo hi. Kenneth Blanchard in “The key to successful leadership today is influence, not authority” na ci hi. Thuneihna tawh kimakaih hun hi nawn lo a, thuzawhna tawh kimakaih hun ahi hi.\nSahang in a gial zahtak cih pen sahang liante in a gial tawh kizui-in gamta hi, cihna ahi hi. A tunga i gensa mah bangin, a gial pen a liatna, a hatna, a picinna lim ahi hi. A phatan ciaptehna ahi hi. A liat leh a liatna tawh kizui-in thupisim dingin omsiam cihna ahi hi. A gial in amah kem hi. Gial kicing nei napi lungtom phangphang lo hih tuak hi. Gial tawh kizui-in naupang tat lo hih tuak hi. Naupang vai le picih loh vai khempeuh a gial tawh a tehkak ciangin a gial thupisim zaw ahih manin a gial tawh kituak dingin nungta zaw hi. Ama lupna ding mun ah lum a, ama tutna ding munah tu hi. Ama hamzia dingin ham a, ama tatzia dingin gamta hi. Sahangin a gial a zahtak ciangin, a gialin amah kem kik leuleu hi. A gialin a khengval lo dingin kem hi. A gialin a uang lua lo dingin len hi.\nLeitungah amah le a mah a kiphasak khop dingin a vang lianlua kuamah om lo hi. Bang hang hiam cih leh mipil i cihte amau le amau pil kisa nai lo deuhdeuh uh hi. Milian i cihte a kiniamkhiatzia uh bat zawh ding hi lo hi. Tua mah bangin amah le a mah a thanem khop dingin a vang nei lo lua kuamah om lo hi. Hihna bangbang thupisim a nuntak ding thupi hi. Mihingte vang neihna pen kum tamna hang hi thei hi. Panmun letna hang hi thei hi. Sin sanna hang hi thei hi. Huahna hang hi thei hi. Pahtawina le ciaptehna tuamtuam hang hi thei hi. Pasian’ nasemte siampiza ngahna hang hi thei hi. Banglam banglam tawh hi ta leh mi khempeuh in a mun a mual a khuahun tawh kizui-in a dinmun a zahtak ding ahi hi. Panmun a thupi leh a thupizia tawh kizui-in zahtak semsem ding ahi hi. Puansilh-nikten, kampau-mukpau, gamtat-luhek a kipan na khempeuh ah a kilawm a kituakin nuntak ding ahi hi. Tua in vangkepna ahi hi. Vang a kemsiamte kizahtak hi. Vang a kemsiamte kithupi sim hi. Vang a kem lote a vangsel hi. Vang a kem lote amah le amah a kiselpho ahi hi.\nPapi khat in a papi hihna a zahtak ding ahi hi. Tua in vangkepna ahi hi.\nNupi khat in a nupi hihna a zahtak ding ahi hi. Tua in vangkepna ahi hi.\nSangsia khat in a sangsia hihna a zahtak ding ahi hi. Tua in vangkepna ahi hi.\nSumhau khat in a sumhauhna a zahtak ding ahi hi. Tua in vangkepna ahi hi.\nPawlpi upa khat in a pawlpi upa hihna a zahtak ding ahi hi. Tua in vangkepna ahi hi.\nPastor khat in a pastor hihna a zahtak ding ahi hi. Tua in vangkepna ahi hi.\nHausa khat in a hausa hihna a zahtak ding ahi hi. Tua in vangkepna ahi hi.\nZomi khat in a Zomi hihna a zahtak ding ahi hi. Tua in vangkepna ahi hi.\nSAHANGIN A GIAL ZAHTAK cih paunak tungtawnin sintheih laktheih ding thuthuk tampi gen khin hihang. Kimakaihna pen luahsuk zong hi thei a, khanglam zong hi thei hi. Makai ngei hih manin a guizui-in makai suak pah ding cih theih om lo hi. Ahih hangin makai ngeite mah in makai lungsim pua zaw hamtang hi. Thukhual zaw hamtang uh hi. Zomite ngeina ah khanghamte vangpia-in, zahtakna a pia minamte i hi hi. Tua mah bangin khanghamte in zong a tate a naute tungah vang a suatsawn ding mangngilh lo uh hi. Vang a kipia khial lo, vang a kisuan diamdiam minamte i hi hi. Mihing in a hihna munmun ah zahtak baang dingin a om siam ding thupi hi. Tua in vang kepna ahi hi. Ganhingte nangawn in vang kem thei ahih leh mihingte in a kepsiam mahmah ding kilawm hi. SAHANGIN A GIAL ZAHTAK HI.\n**** Bei ta***\nItem Reviewed: KIMAKAIHNA LE VANGKEPNA (Sahangin a gial zahtak). Agelh - Rev. Khoi Lam Thang Description: Rating: 5 Reviewed By: Cinpu Zomi


url: =Pu Zokhai Thugen hoih ka sak te ~ Pu Zokhai :: ZOMI DAILY\nposted on 19 January 2016 at 8:09 pm Lomkholna: News, Zokhai, ZomiQuavadis\n“Malaysia pen Zomi a tamzaw te mit keuh kipatna hi a, Zomi Movement kipatna khat hi cileng khial lua in ki um keng. Zomi lakah gamdang tung khinsa tampi takte kibulpatna pen Malaysia hi. Malaysia ih tun ciangin Zomi a tamzaw in ih Zogam ah ih om laia Chin kiciten Zomi te mit leh kam ong hukcipsak lam kiphawk pan a, ih khantohna ding lampi om khempeuh ong khaktan sak in ih ngah ding hamphatna teng hong liaktum sak uh hi cih kitel zo pan hi. Hih thu a ki imcip den pen Zomi sungah ih muan makaipi pawlkhat bek in tel uh a, pawlkhat in telzo nai lo in tudong mah Zomi nawlkhiin in Tedim Chin mah kicici lai tazen uh hi.\nAhizongin Zomi tampi tak Refugee thu tawh gampua ih tun zawh a kipan thu kiseelsim teng a tamzaw mukhia ih hihmanin ih minam min Zomi a kimansuah dektak khin kimlai kiphonglo kik a Census hun leh kiteelpi hunah a kigualzo hong suak hi. Zomi te gampua pial khia kei lehang ih minam min Zomi naleng a kimansuah ding hizen hi. Gampua a om Zomi te hangin Pasian nasem Zomi tampi takin gam thupite hong siik thei uh a, Pasian vaihawmpihna tawh nasep zong a guanzo ih hihi. Tua banah Chin kipawlna sungah innteek a sem mi pawlkhat zong hong piangthak in gam thumna ong tun uh ciangin Zomi kipawlnate ah panmun hong tuh in hong ki Zomi sak mahmah ta uh hi. Ih minam sungah hong ciahkik uh ahihman in ih lungdam hi. Gampua ih tunna pen ei Zomi te adingin minam leh mimal in nuntaakpih thei ih hihman in thusia hi lo hi cih kitel hi.”\nGamdang a om Zomi te leh Zogam a om Zomite kizopna lungkim huai na sa hiam?\nPu Zokhai: Dongtuah hun laia ih kihuh diamdiamna te ka muh ciangin lungkim huaisa ingh. Ahizongin lungkim huai lo ka sak thu pen gamdang tungsa Zomi pilna siamna nei lo pawlkhat gamdang a tun uh cianga pil lua hong kisak khak zel pen hoihsa keng. Tua banah Zogam a om Zomi te’n gamdang a om Zomite pen gamlehlei it lo a taaisan hi hong cih uh zong hoihsa keng. Tua lo adang ah ih kizopna leh ih kihuh diamdiamna, ih khua ih tui ih puahna cihte bel lungkim hoihsa ingh.\nZomi in minam gaalkap ih neih ding kisam na sa hiam?\nPu Zokhai: Kisamsa mah ingh. Gaalkap ih cihpen ei hong su te sukkikna dinga kivaihawm hi. Ahizongin hoih ka sak hangin kuamah hanthawn keng. Mi tu mi tate kenlak mual lakah gilkial dangtaak leh haksatna a thuak dingin phal keng. Ken zong ka thuaksa hi. Hoih ih sak khempeuh a ki Support hipah lo hi. Thau tawi sese lo a ih sep theih tampi om hi. Na theih kei leh hong dong in, hong gen ning.\nZomi in minam puan a kibang neihkim ding hoihna sa hiam?\nPu Zokhai: Hoihsa mah ingh. Minam puan a kibang khat neih zawh ding zong kihanciam mahmah hi. Ahizongin Designer te leh ih minam puan a bawlte pen mihau vive ahihban ah sumbawlna khat hong suah mawk uh ahihman in baih lo hi. Amau sangin hau zaw in sum neizaw hi lo mawk ih hihang ciang a maw! Hithei bang hileh tulaitaka minam puan a omsa teng khempeuh kaikhawm ding in sengcip ding. Tua khit ciangin a kikipsaksa minam puan bawlkik dingin ih minam sungah hawm cihtakin hawm zo lehang ki Uniform thei pen dingin ngaihsun ingh. Numei pawlkhat in pasalte Puanlaisan leh Tangcing puan bang hong zatpih bek hi lo niik a hong tensak taktak uh ciangin ih khuasikmul bang tang zo liang hi. Na kisa mahmah hi.\nZomi min tawh kipawlna khempeuh Support a huai diam?\nPu Zokhai: Zomi min a kihel man a Support gaih pah ding in ngaihsun keng. A nasep uh bang? Minam phattuamna dingin bang teng sem? Minam it takpi mah uh hiam cihte ngaihsut phot huaisa ingh. Zomi min a om man bekin tua kipawlna pen Support pahpah huaisa keng.\nPrevious: Melhoih ~ Hau Za Cin\nNext: Cikha ah meikang huhna ding\n20 February 2016 at 9:28 am\nI ciamnuihte-zong gelhlo cin-a Apa Thang hehehehe.\nAnungta Pasian leh apiansak minamte ii angtan huai gamtat, luheek\nBiakna makai siate upate kithuah diamdiamin na semkhawm, vai hawmkhawm liailiai dihve ni ~ Hang Cin Hau\nTulaai Leitung Thuthang Tuamtuam Updates Dec 17, 2014\nThuthak Tomkimcing 17 July 2014


url: =India ah Jailian Kaipeng akici naupangkhat amit lawtkhiagawp :: ZOMI DAILY\nIndia ah Jailian Kaipeng akici naupangkhat amit lawtkhiagawp\nposted on 27 September 2017 at 12:09 am Lomkholna: India, News, Sawltak, World\nIndia gamsung ah Jailian Kaipeng akici naupangkhat pen amittang golsemsem in, damdam in khua mulo tektek cimawk hi. Hih Jailian Kaipeng ii apa pen Neirbanglal kici a, kum 28 phakhin hi. Anu pen Chengmaite kici a, kum 25 phakhin hi.\nJailian Kaipeng ii anu apa te’n nasep kician neilo ahih manin, atapa uh amit zatui hoihtak bawlzolo in, hihciang atung kici hi. Hih pen mit Cancer “Children’s eye cancer” khawng ahidiam, bang natna ahidiam cihpen ki theicianlo hi. Ahi zongin natna atuamdiak khat hiding kici hi.\nJailian Kaipeng pen asuahcil in bangmah natna omlo, cidamtak in asuak “healthy baby” khat ahihi. Ahi zongin khanih khawng aphak ciangin amitpen damdamin bawkin golsemsem cihi.\nTu’n Jailian Kaipeng pen kumnih hita a, amit pen bawkgawp in lotkhialiang hi. Amittang gollua mahmah ahih manin, amitzong mitsi theinawnlo ciliang hi.\nHihte innkuan pne North Eastern India, Tripura khuaneu khatah ateeng uh ahihi. Doctors te’n zato hoih, zatopi khatah kilak un ci’n sawl himahleh anu apa te’n sum neilo ahih manin, koimah ah hoihtak lakzolo uhhi.\nMite’n katapa uh hong muhsak uhciang in lauliang uhhi. Pawlkhat in lamdang salua in hong etsak gega uh a, tuabang hunciang in ka lungtang uh namahmah hi ci’n anu apa te’n genkhia hi. Ahi zongin zatui zaha bawlnading sum omlo himawk ahih manin, nalamdang “miracle” piangin adamdingbek aki ngak, aki lamen himai ci uhhi.\nKhanih aphak in ataklam panin akipan masa, abawk masa hi a, tuapan in damdam in alanglam ah akilawhphei cihi. Amit sungah asan omin, tuapan in bawksemsem hi. Local Doctors te kiangah kilak in, ahi zongin anatna taktak agenthei omlo uhhi.\nRelated: India naupang lugolgawp khat aki atsaksawm laitak in sicitciat\nTuabang in Local Doctors te kiangah akilah uhciangin zatui pawlkhat piapong uh a, ahi zongin amit pen siasemsem, huaisia semsem hi. Anu apa te’n cihnading theilo in aomlaitak, hih naupang ahuhding hong omthei bilbel hi.\nTulaitak “Jailian Kaipeng Appeal” ci’n Online tungtawn in www.crowdfunder.co.uk ah huhna ki ngetsak hi.\nZatui kibawl nadingin Online ah £7,000 Target in Appeal kibawlsak a, ahi zongin tuni ciangciang £11,025 ki ngahsakkhin hi. Aki ngetsakzah sangin atamzawtham ngahkhinta a, tuni akipan ni 27 sung Online ah huhna ki ngetsaksuak laiding hi. Hih naupang in amit damsiangna angahding in lamen hang. Sawltak #zomidaily\nPrevious: Zawhngeu khat temta tawh satgawp ahih manin, kum 7 thong kiading\nNext: Malaysia, Alor Setar zato inndawl 5 panin numei khat lengkhia, silo\nTulaai leitung Thuthang Tuamtuam Updates August 23, 2014


url: =Hakha ah kumpipa tuanna Vanleng kisia, abawlding gamdang mite sam\nKumpi Tein Sein Zogam hong hawh to in Tedim pan in Falam ah 16 Feb 2013 ni in tawm vei baang uh ahihi. Falam pan in zong galkal hall mah tungsak uh ahihi. Ngennop dotnop thute laitawh gelh in' vaikhakna leh athucing ngaih sut kik ding in koih uh ahihi cihi.\nFalam pan in State Mang Putal Pu Chum in (CPP) in thu pawl khat kumpi Thein Sein tung ah pulakna nei aa, hih thutawh kipawl in ama din mun leh Zomi ading in thupi lua lo ahih ziak in adang Party tuamtuam pan mai zumhuai sa mai uhhi cihi. Bangthu teng genhiamcih akim in thu kingah zolo ahihi.\nFalam pan in Zogam Hakha khua ah Kumpi Thein Sein leh anungzuite paisuak uh hi. Zin tunbuk ah tungsak uh hi. Tu ni zinglam in khuanu khuapa te leh Department tuamtuam pan in thunei zaw diak teng tawh kimuh na nei uh ahihi.\nHakha pan in zong adeih thu uh tampitak mah laiin gelhsa in piakna nei uh ahihi cihi. Ahizong in kumpi Thein Sein Tui hong vai hawmsak nung cithu bek vai kha ahihi.\nHakha pan in Mindat pai ding in kitawi hunlaitak in azat uh vanleng setvan kisia ahih ziak in vanleng khat Hakha ah zantam ahihi. Tua vanleng bawl ding Myikthila vangalkap te sam uh a, bawl theilo ahihziak in gamdang mite sam sawnlai hi. Tu in Hakha khua ah vanlengbawl ding gamdang mite tungkhin ahihi. Vanleng kisia ziak in vankisam hongpua kik vanleng khat leh Hakha ah akizangthei lo vanleng tawh vanleng2 zan tam ahihi.\nZogam aading in acian mahmah kammal thuko vaikhakna leh khantoh nasepna mipi ading in phattuam nading nasep hoih te damdam tawmvei ngaklai cihdan ahihi cih thu Zomi thukan tetung pan kithei khia ahihi.\nHakha khuapi ah UNHCR zum phuhvaiding zong bang mah gen khiatna neilo ahihi cihi.Tampi takmah Zogam ah nasep ding Lampivai, Meivai Tuivai, Pilna siamsin vai , Zato vai , Thukizak baih navai, Gamdang khual zinvai tuamtuam kipulak zuahzuah ahih hang in atamzaw bel hong kipia lo ding lametna 90% omzo ahihi cih aki khawm pai khuanu khuapa te in gen khia ahihi.


url: =Korea Gam le Mi te: Zomi khat ii muhna pan (9) ~ Cope Suan Pau :: ZOMI DAILY\nNovember Blue Full Moon Khalik le Thu Tuamtuam\nTu ni November 21 Nipi ni pen khalik ni hi a, leitung khempeuh in blue full moon day in a ciamtek ni ahi hi. Kum 1 sung ah kha 13 vei lik ding ci in thuthang om ahihman in Korea pan zongh Zomi khat in blue full moon takpi ahi mah hiam ci-in mu nuam na pi, kamsiatna ci ding hiam-ah, tu nitak meii kaii in guahzuk sawm mawk a, en thei lo hi. Mai December 21 ni ciang kha lik kik leu leu ding a, tua pen red moon hi ding ki ci ahihman in tua ni ciang meii kaii kei le hoih ding hi ci-in ngaihsun hi. A tatak in ci le’ng khalik pen a kibang den hi lel na pi, lei tung mun tuamtuam pan mi te’ muh dan kibang lo ahi bek hi. Ahi zongh in khapi le leitung a kinai zawk hun le gamlat zawk hun om mawk ahihman in a tua ci thei ding mah hi ci-in ngaihsun kik kha zel hi. Nung in Chuseok anlak khuado lungdamkoh pawipi sung bangah khalik pen gol keeikaai mawk mah hi.\nKorea om Zomi te’ Muhna le Ngaihsutna Pawlkhat\nZomi te’n Korea gam le mi te’ nuntakzia en thei zel a, Zomi te’ nuntakzia tawh enkak in khaiteh zel zel thei hi. Koreami te le Zomi te kibangna le kilamdangna te khaiteh zel hi. Koreami te’ khantohna te a muh ciang in Zomi te’ khantohna ding ngaihsun zel hi. Koreami te zongh a pil masa tuan hi loin, mualtungmi mah hi a, Zomi te mah in bangin zatan gol kiikeei te ahi uh hi. Tan gol ciat ciat bang hang in Koreami te khangto in hau thei a, Zomi te khangto loin zawng tuan se ding ih hi hiam, cih pen Korea om Zomi te’ ngaihsutna khat ahi hi.\nKorea mi te in an neek zongh Zomi te’ an neek sang in a lim zaw tuan hi peuhmah lo lel hi. Phalbi kha 6 sung khempeuh khuadam lua in an ciing thei lo ahihman un phalbi sung tawntung aman ding un mehsial bekbek bawl uh hi. An kam, tangmai, carrot, etc., khempeuh thambel sungah um cip uh a, phalbi sung bek hi loin, mai kum tuktun Chuseok anlakpawi ciang akhom ding uh an neek ding koihkhol pah uh ahi hi. Sil um na’ng thambel honkhat lo tawh Koreami te nungta zo lo mawk uh hi a, tua a ngaihsut uh ciangin Zogam ah Zomi te’ nuntana khawng pen a nuam mah mah ahi kik bilbel hi ci in, Zomi te’n a ngaihsun kik leuleu uh hi.\nZogam ah phalbi sung anteh, ankamteh, ankamlum, beteh, begah, tuamtuam nektheih tampitak piang zihziah lelmawk hi. Korea gam le lei bel ahih le tuk anlak khit ah lei keu in an kiciing thei nawnlo mawk hi. Tua manin kimchi thuk duh khollo pi pi mah in an meh in nei uh a, tua tawh nungta ahi uh hi. Tua ahihman in pilna le siamna tuamtuam te hanciam uh a, industry khantohna lamah nakpitakin khangto uh hi. Pilna siamna tawh nitha le khasum tampi pi thalawh uh a, nuntakna living std sang sak mah mah uh hi.\nA hizongh in lokho te om kei mawk le lah piang lo zel kawi kawi ahihman in lokho mi zongh tam ve ve hi. Lokho mi khangno tangval t’a ding in a hamsiatna ah, a zi ding Korea nungak te kingah zo nawn lo cih thu ahi hi. Lokho mi te le ngabeng t’a ding zi zonhak muhhak mah mah mawk ahihman in Southeast Asia tengah vaikhak uh a, Zomi numei te bang ut ding hi le’ng, hong deih mah mah uh hi. Tu mah mah in zongh Zomi numei pawlkhat Korea ah pasal nei khin uh a, a pasal te uh bel lokhomi le ngabengmi hih tuak lo bilbel uh a, phadawm lai cih ding ahi hi. Hi kei leh nasep gimhuai mah mah ding hi.\nTu Kum 2010 November Kha le Korea Gam Tupiang Pawlkhat\nA Kikhen Innkuan le unau te’ Kimuhkikna\nKha kipat phet kal masa sungin Sak le Khang gam makai te’ vaihawmsiamna tawh Korea gal 1950-53 sung pan kipan akikhen innkuan te tawmveisung kimuhkikna bawlsak uh hi, innkuan, nupa, nu le pa te, le unau sanggam kikhen puteek piteek te ki ngawgkawi in kikah ziahziah te ih muhtak teh Zomi te zongh in kikhasiat pih a, ih nehneu in ih kah suak mawk hi. Khanglam Korea gam in kigawmkikna ding ngaihsutna tawh Ministry of Unification om sak ngiat a, a hanciam zawh sawt ta ahi hi. Zomi te zongh sak le khang lei lu lei taw ah ih kithehthang laitak hi mawk a, cik ciang maitang kisi in kimuhkikna te om thei ding hiam, cih thu zongh ngaihsuthuai le ngaihtuah ding thukhat hi ci in Korea om Zomi te’n lungngai ta uh hi. Tua ahihman in u le nau, innkuanpih tawh kinai zawk theina ding cih ngaihsutna tawh Korea pan Malay ah leeng ziahziah khin ta uh a, a om lai te zongh a lung ngaingai ta uh ahi hi.\nG 20 Seoul Summit Kimuhna\nNung kalsungin gam 20 te’ kipawlna G20 summit Seoul khuapi ah nung kaal Nov. 11-12 sung kibawl, ih thei khin zo hi. Nov. 11 ni pen kha 11, ni 11 ni ahihman in Korea gam sungah pepero ni ci in moh keu le chocholate ciangkang bang in a tawn neu in bawl uh a, letsong in kipia ngeingai uh hi. 12 Nov, Friday ni in nuamtak manbawl thei uh ahihhang, telmel om lo-in buaina controversy tampi tawh khawl cih thu kiza hi. Barak Obama le adang hon khat Japan ah sumbawlna mah kikum ding in lengkhia ngeingai uh a, Incheon Inte’l Airport ah vanleng flight hun schedule te Nov. 15 dong bang kikhel gawp liang hi. Nino ni le Nipi ni a Yokohama a kibawl ding Asia-Pacific Economic Cooperation summit kah ding uh ahi hi.\nKorea G20 summit a pen bang thu teng tatak gen uh cih Zomi te’n a theihpih lian loh uh hang in, American te’n Sen [China] te tungah alawm dang teng in Yuan sum khekna akhiam sakna ding genpih le awi ahih lam tak Zomi te’n theih pih uh a, American te akihauhsak mah mah uh hang 2008 pek a Sen te kiangah a leibat uh $ 268 billion a leibat uh lawm ten siksik ta uh a, tu dong loh zo nai lo ahihlamtak zongh Korea om Zomi te’n a manlah kawmkal vuah theih pih ve ve se uh hi. Tua sumbat vai le economic buaina currency vai tuamtuam teng vaisiang theihna ding in Fed kici Federal Reserve pan in $ 600 billion peikhiat sawm cih thu khawng zongh Korea om Zomi te’n detail in a telpih kholloh uh hang, theihpih ve ve zel se uh a, ahauhloh uh hang mi hehpih thei ve ve uh hi. Mai lamah ki mu mu, ka kumkum lai ding uh hi.\nA kikup bulpi pen ahih le leitung gam khat le khat sumbawlna kileekkimna ding trading le currency balance ahi hi. Korea gam tawh kithuah in G20 sungah Indonesia a kihel zawh pen ei Southeast Asia gam t’a ding angtanghuai thu khat ahi hi. 2008 pan kipan tu ni dong dollar crisis in Korea om Zomi te economically in hong zawnlawhsak mah mah ahi hi. Tu ni dong mah innlam sumkhakna exchange rate kiam mah mah mawk a, Kawlgam sum 100,000Ks tangding pen Korea sum 126,000 Won pan 130,000 Won kikal khak kul den mawk banah, Korea ah nuntakna haksa tetek, annek tuidawn man, vanman a kha a kha in khang tetek mawk a, Zomi te’n omna dingin kideih nawn phalo cihthu a om hi.\nTua kawmkal ah om theih lai ci in F-2-2 ki ci PR applied vi ve kitam in; a ngah nailo, a ngah khin, le a ngah sawm lo ci in Zomi te nam 3 bang in kikhen thei ding hi. Zomi te Korea tun’theihna lampi pen a tamzaw CGI conference tungtawn hi pen a, kum 2 hal ta in om a, October kha sung ta in bawl uh hi. Tua hi a maikum ciang Zomi conference kah lakah bang zah Korea ah a taam suak diam cih kithei nai lo hi. Tu kum 2010 ah CGI conference om lo ahihman in kuamah hong tung thak om lo hi. Tua hi kei leh tu November kha sungin Refugee zum a te Zomi te’n themkhat kibuai sak khin zo ding ahi hi. [aban zom lai ding…] Cope Suan Pau\nPrevious: UK Prime Minister David Cameron khawlding\nNext: Bang hang in “Zomi” kici ih hi hiam ~ Rev. Vung En Thang


url: =Philippines, Marawi ah thautawi migilo te makaipi 2 kithatlum :: ZOMI DAILY\nposted on 16 October 2017 at 12:48 pm Lomkholna: News, Philippines, Sawltak, World\nPhilippines, Marawi khuasung ah gal kidona buaina apiangsak thautawi migilo amakaipi te ki thatlum khinta hi ci’n Philippines Defence Secretary Delfin Lorenzana in tuni Monday ni in genkhia hi. Hih Marawi City buaina pen khatampi hikhinta a, Philippines galkap te’nzong galdo in abuaipih mahmah ahihi.\nTua aki thatlum makaipi 2 tepen Isnilon Hapilon leh Omar Maute kici a, hih migilo makaipi 2 te aki thatlupzia pen akician in Media te tungah pulakkhiatna omnailo hi. Hih amakaipi 2 tepen IS kici Islamic State migilo tetawhzong akizom uh ahihi.\nHih migilo te makai lakah Universiti Malaya panin sangsia asem professor-turned-militant Dr Mahmud Ahmad zong akihel hi a, tuapa pen asihlam kizanailo ahih manin, anungtalai hiding in ki ummawh hi.\nTua Professor papen Philippines, Marawi City sungah abeisa May 23 ni in migilo te’n asimgawp hunlai inzong makai, avaihawmpi khatin kigen a, aki thatlumkhin akici makaipi 2 tetawh vaihawmkhawm in South-East Asia gamsung ah buaina apiangsak te ahi uhhi.\nAki thatlum makai 2 te lakah Isnilon Hapilon pen Basilan phualsa in aom Abu Sayyaf kici migilo te ii makaipi ahihi. South-East Asia gamsung ah IS makai khatzong ahihi.\nAdang khatpa pen ahi Omar Maute pen Maute terrorist group kici migilo kipawlna te ii makaikhat ahihi.\nPhilippines kumpi galkap te’n Isnilon Hapilon pen amatsawm ciangin buaina kipan a, Philippines kump galkap te leh migilo thautawi te May 23 ni akipan akikap ngekngek uh ahihi.\nRelated: Malaysia ah Security asepkawm migilo tetawh akizom Philippines 7 kiman\nHih thautawi migilo kipawlna te’n Philippines, Marawi City sungah IS Province khat patkhiatdawm, dinsaksawm in ahanciam uh cih kiza hi. Philippines President Rodrigo Duterte zong aki gitlohsak mahmah hangin, IS khutzatte agamsung panin siansuah khiazonai mahmahlo hi. Sawltak #zomidaily\nPrevious: Mopawi bawlin Motorcycle 100 valtawh khuasung ah ki vakpih\nNext: “Minam leh Ngeina thupi’na” bangci bangin thupi sakin kepsiamding\nZIOK Makai kiteelna nuamtak kizo\nEcuado gamsung zinlinna hangin asi mi 272 phakhin\nI Kumpi Ding – Naungek! ~ Hau Za Cin


url: =Sunglampan kipan ahihding kisamhpa ~ Lengtong Pauno :: ZOMI DAILY\nposted on 9 January 2018 at 12:46 am UTC+9:30 Lomkholna: LengtongPauno, News, Zomi\nSUNGLAMPAN KIPAN AHIHDING KISAMHPA\nNisim a igamtat kampau duangheekna khempeuhin igilpi tha pan ahi hi. La isakciang’zong igilpi thapan sa in, i performance te zong ilungtangpan hi leh zaknoppen etlawmpen hi.\nTopa hoih hi, Topa lian hi, icihte zong, ilungtanga iveiina pana aci ihihding akisamhpa pen ahi hi.\nKahau zo hi, ci a a awngawng khatin, apualama akimuthei khamlengun sumlepaai te lunggulha acici hilo in, bangci bangin anungta phialzongin, zawn’na ngauna’ tunga agualzawhna a awngawng ahihding akisamhpa pen ahi hi.\nKadam zo hi, acici te’nzong, natna zawngkhal’na tungah thuumthuum tautau phunphun nawnlo a agualzawhna a awngawngh, acici ahihding akisamhpapen ahi hi.\nApiang khempeuh tungah lungkim theihna hongpia in Topa aw, acici te’n zong, nuntakna sungah, agualzo lungsim tawh anuntakding akisamhpa pen ahi hi.\nKeizong, 2018 apat- agualzonuntakna tawh nuntak akisinta kahi hi. Topa’ sungah, agualzo nuntakna tawh nungtazo lehang, i omomna munin, anuampenpen gamthumna zong ahipah ahi hi.\nONGKIPHATNA SANG’ ONGKIGENSIATNA PEUH MANHNEI ZAW ZAANZAANH\n(kei’ adingin kacihna hi)\nOngki phatphat lepeuh ei le ei ahitakpi peuh kisa in, atawptawpna asawtsawtciang peuh, hi kisaknapan – ki hihsakna, pha kisaknapan – ki phatsakna peuh hong suakkhia thei zaanzaanh.\nOngki gensiasia lemaw, vial mahmah, no’ kei, hong tuaci muhvial maw…sala… No’ sang’ ka hoihzawk ka gitnatzawk mateng, no’ sang’ Pasian maipha kamuhzawk mateng, cih banga kipuahphatnopna neinapi a, a ihmu lungsim hong khanglo in, khan’tohna a neihlawhzaw zaanzaanh.\nVideo: “Zomi ka hihi” cih aphuahna banghang? ~ Lengtong Pauno\nPAWLPI MITE’ NUNTAKPIH DING\nRom 12:6 – 8. Pasianin hehpihna hong piakkhongna tawh kizui in isiamna atuamtuamte zangciat ni. I siamnapen Pasian thugen theih nading siamna ahih leh, i upna neih- zah tawh kizui in genni. Nasep nading siamna anei ihih leh, naseem ni.\nHilh nading siamna anei ihih leh hilhni. Mi dang hatthot theih nading siamna anei ihih leh, midangte hanthawn ni. Midangte hop theihding anei ihih leh, citna taktak awh hawmni.\nMakaih theih nading siamna anei ihih leh, hoih takin seemni. Midangte hehpih theih nading anei ihih leh, maitaii takin hihni.\nEi’mun ei’siamna ei’sepding ciatbekmah seem lehang, pawlpi cidamin khangto ding hi.\nPrevious: 2008 Gambup Thukhunpi leh Zomi State Galetna ~ Bob Tuangpi\nNext: Tuni Kawlgam Khuahun


url: =Malaysia, KLIA vanlengtual ki suamlupna vaitawh akiman numeikhat ki suaktasak :: ZOMI DAILY\nposted on 11 March 2019 at 5:59 pm Lomkholna: Malaysia, News, Sawltak, World\nMalaysia, Kuala Lumpur International Airport (KLIA) sungah akisuamlum Kim Jong-nam vaitawh kisai in mat athuak numei 2 te lakah khat kisuak tasakta cih AP News pan kiza hi. Tua asuakta pen Siti Aisyah kici Indonesian gammi numeipen ahihi. Tuni Monday (March 11) ni in Malaysian Judge te’n athu vengta hi ci’n akhahkhiat uh ahihi. Prosecutors te genna ah athu pen kidotkik ahih manin, Siti Aisyah pen aki khahkhia hi cihciangbek genkhia uh a, adang athu akicing in bangmah pulakna omnailo hi.\nThukhenzumpi panin suahtakna akipiakkhit phetin Siti Aisyah pen manlangtak in Courtroom pan ki paikhiatpih a, amahzong lungdamlua in kapkapliang hi. Reporter te tungah agenna ah aki khahkhiatding pen theikhol hetlo in, zingsang thusitna zumpi ah aki paipihciang bekin katheipan hi ci’n genkhia hi.\nHongki khahkhiat pen lamdang kasa mahmah a, kalungzong adam mahmah hi ci’n genbeh hi.\nAhi zongin aki matkhoppih ahi Vietnam gammi Doan Thi Huong pen kikhahkhia nailo hi. Siti Aisyah pen aki khahkhiat khitciangin amahzong aki matkhoppih alawmnu kiangah paiphei in kikawikhawm uh a, kikahkah uhhi.\nIndonesian Ambassador Rusdi Kirana inzong Malaysia kumpi tungah kalung dammahmah hi ci’n lungdamkohna nei uh a, Siti Aisyah pen tuni ahih keileh amanlang theithei in Malaysia panin Indonesia gamah ki ciahkhiat pihpahding hi ci’n genkhia hi.\nVideo: 26-year-old Indonesian, Siti Aisyah, who has been held for two years on suspicion of killing Kim Jong-nam, the half-brother of North Korean leader Kim Jong-un, was freed from custody on Monday. Shah Alam High Court judge Datuk Azmi Ariffin discharged Siti Aisyah without an acquittal after prosecutors said they wanted to withdraw the charge without giving a reason.\nNorth Korea makaipipa ii asanggam ahi Kim Jong-nam aki suamlup pen 2017 February 13 ni hi a, tunidong mah asihna thupen kibuaipihlai mahmah hi. Kim Jong-nam pen Kuala Lumpur Airport panin Macau zuandingin vanlengtual ah aomlaitak numei 2 in amai ah VX Nerve Agent kici guza namkhat taatsak ahih manin, tuatawh asi ahihi. Aki taatsatzawh asawtlo Minute 20 sungin asiziau ahihi.\nKim Jong-nam pen North Korea gammakai Kim Jong Un ii asanggam khat ahihtawh hihpa kithahna vaipen leitungbup zeldikdekzo hi. Tuabek thamlo North Korea leh Malaysia gamnih kikal ahzong ki telkhialhna, buaina tampi piangsaktuam hi.\nKim Jong-nam ii amai ah guza ataatsak pen Indonesian Siti Aisyah leh Vietnamese Doan Thi Huong ahihi. Tua numei 2 te ii agamtatna khempeuh avekin CCTV sungahzong Video Record omhi. Ahi zongin tua numei 2 te’n hongkisawl hi ci uh a, amaupen ciamnuihbawl, Prank Show kizaihdan in a ngaihsun uh ahihi.\nMore: Kim Jong-nam kithahna vaitawh akiman numei nihte High Court ah kipuaksawn\nAhi zongin akhutsung uhah akipia VX Nerve Agent kicipen guza akhauh mahmah namkhat nahimawk a, thakhatthu in mi ahonpipi in athatlumthei “weapon of mass destruction” akici Chemical khauhmahmah namkhat nahimawk hi.\nHih numei nihte pen sihdan kipiatheiding in ki ummawh a, ahi zongin amau lampan in atheilo in, ciamnuihbawl Reality TV Show bangdan in akisawl himawk ahih manin, numei tepen mawh kisa hetlo uhhi. Sawltak #zomidaily\nPrevious: Pianna nulepa te tawmvei saptheihna Temporary Visa kihong\nNext: Makai – Nungzui Revival kisam\nMuhna tawh hi loin, Upna tawh nungta ni


url: =Pasian tawh na kibuan ngei hiam? :: ZOMI DAILY\nposted on 21 January 2017 at 9:35 pm UTC+9:30 Lomkholna: Biakna, News\n“Jakob amah guak bek omlai a, zingsang khuavak dong mi khat in amah a lai hi. Tua mipa in Jakob a zawhlohna a theih ciangin amah in a khelkom sung suksak hi. Tua bangin amah tawh a kilaina-in Jakob’ khelguh a kilawi hi. Tua ciangin amah in, “Khua vak ta ahih ciangin hong khah in,” a ci hi. Ahih hangin Jakob in, “Kei, thupha nong piak kei leh kong khah kei ding hi,” a ci hi. 27 Amah in, “Na min bang ahi hiam?” a ci hi. Amah in, “Jakob,” ci hi. Tua ciangin amah in, “Na min Jakob, kici nawnloin Israel, kici ding hi. Bang hang hiam cih leh Pasian leh mite tawh na kilai khinzo a, na zo hi,” a ci hi. Tua ciangin Jakob in amah dongin, “Na min hong gen in, hong thum ing,” a ci hi. Ahih hangin amah in, “Bang hanga ka min hong dong na hi hiam?” a ci hi. Tua lai-ah amah in Jakob thupha a pia hi.” (Piancilna 32:24-29).\nJacob in Pasian a buan thu I zaksa leh I theihciatsa uh hiding hi. Lai Siangtho sunga kibuanna (wrestling) a om masakna zong hikha ding hi. Bang hanga Pasian in Jacob buan mawk peuhmah hiding hiam? Bang dinga zankhua ihmu lo lianga kibuan uh hi ding hiam? Tua leh bang hanga hih tangthu pen kum tul bangzah hiam lai a thupiang hi napi tuni donga kigengen lai a, kikumkum lai hi ding I hi hiam?\nBang huan hiam khat ciangin in nuntakna ah mi khempeuh in Pasian I buan ding kisam hi. Haksatna nam tuamtuam, lungngaihna nam tuamtuam, zuau a kingawhna leh minsiatna hiam, mualphona hiam, natna haksa hiam, sihna leh siatna namkim zangin Pasian in I kisap bangin mihingte hong buan zel hi. I nuntaknate hibang dinmun I tun ciangin Pasian in Amah mai zong a buan ngam dingin hong deih hi. ‘Hih leitung nuntak tomcik sungin bang hangin lungkhamna leh thuakna haksate tuakin I omna leh I nuntakna san pentak bang hi hiam cih hanga Pasian pen I buan ngam ding ahi hi.\nTuabang haksatna tuah hun ciangin, mi dawilokte in maituah ngamlo in a maitang uh sel uh a, tuabang haksatna leh thuaknate taisan a tawldamtak leh awlsam taka nuntakna neih ding hanciam uh hi. Mi hangsante in tuabang haksatna leh thuaknate maituah ngam in amau’ maban nuntakna ding kiciantaka gel khol in Pasian pen a kisam bangin buan ngam uh hi.\nMi hangsante’ ading in haksatna khempeuhte pen gimthuakna leh bawlsiatna hilozaw in tona(challenge) leh masawnna ahi hi. Pasian in deihtel theihna leh tupguhna nei dingin hong suisui in hong tat hiam nuam den hi. Tuabang a maituah ngamte pen Pasian in thupha piak dingin hong kamciam hi. Tuabang a Pasian a buan ngamte in a sawt loin tawldamna leh suahtakna nei ding uh hi. Tua in gualzawhna ahi hi. Pasian tawh na kibuan ngei hiam?\nPrevious: Jackie Chan tulaitak Malaysia ah Movie Promotion bawlin zin ~ ZD\nNext: Christian Hymn te’ tangthu: Nang’ Deih Bang, Topa!


url: =Ka Pa Nungsangah Hong Kitutpihnate – 3 ~ Hau Za Cin :: ZOMI DAILY\nposted on 21 May 2015 at 8:52 am Lomkholna: Article, Dahpihna, Hauzacin\nTedim pan ka ciahsuk uh ciangin Kawlpi pan ka khua vuah ka U Thang ka phone a, mipi lasak leh khuanggingte, Upa Pawl in kum 60 tungsiah a sih cianga a tum den uh Zampi kitumte ka za zuaizuai a, ka khasiat hong suak in ka khitui ka kidekzo kei hi. Tu-a khuangging leh lasate lah ka pa luang gei a tute lasak hizen mawk a maw ciin mulkimhuaisa liangin ka khasiat hong suak lua mahmah hi. I pianna pa sihna hanga khuang kitum, la kisa, zam kitum leh mite kahna aw zak aw… na mahmah sam ei leitung!\nKa u Suan Lian Thang in, “I Pa hampha mahmah ahi maw, khuaveng pan a thei masasa in hong delh in, Champhai leh Aizawl pek pan zong mi tampi in a zanzan in hong delh uh a, mawtaw lampi buannawi mah leh hong hanciam in khe nangawn tawh hong pai tampi tak om hi. Tua banga hong itsak, hong itpihte hangin hampha mahmah hihang. Na kikhasiasak het ken aw nau,” hong cih hangin ka bil in za a, ka mitkha in ka inn lim tualzang uh, innsung teng leh khuasung khempeuh mu ahih manin kipasalsak haksa ka sa mai hi. Cikmah cianga kimu nawnlo dinga ka pa in tuni hanmual na tang ta ding cih ka ngaihsut ciang ka ngaihsun ngam kei mai hi. Leitung a gik in gik mahmah hi, ka ci mai hi.\nKawlpi pan Zangkong zuan dingin ka kithawi uh a, vanlengtual ah ka vanteng uh ka ap khit ciangin Dr. Thuam Khan Suan in niangtui hong dawnpih a tua mun ah Sia Job Thawngno, Sia Khampi te nupa, ka sunghte Pa Cin Lian Thang leh Pa Thang Cin Khupte ban ah lawm leh gual tampi in hong delh in vanleng sung lut dongin hong khutlet om toto hi.\n3. Zangkong Ah:\nCidam a vanlengsung lut in Kawlpi pan nai nih sung ka len khit uh ciangin Zangkong ka tungsuk uh hi. Mandalay ah minit 15 sung vanlengtui thun, a tuak ding teng tuak, a kah dingteng kah cih bang bek hi a, sawt ka khawl kei uh hi. Zangkong ka tun ma deuh uh guah phin seuhseuh a, ka vei lam limlang pan ka khuadak leh meisuum ka mu hi. Meipi pat kap banga paak viatvuat kawmlak ah meisuum ka muh ciangin maan zaih in video ka la a, ka pa in zong hong zui suksuk hiding ciin ka deihbawl hi.\nAmah vantungah omta a, ama adingin meipi tungte, leitung khempeuh pen baih takin vak kawikawi thei lel dinguh hi cih ka um hi. Vantunggam a tungsate adingin vantung lam nate pen a lianlua, a gollua hilo ding hi cih ka um hi; banghang hiam cih leh amau Pasian tawh kikhawl in vangam ah nuamtakin a lengkhawmta uh ahi hi. Tua manin ka veilam a meisuum tawh ka vanleng uh hong zui pen ka pa in hong ompih, hong zui hiding ciin ka khamuang mahmah a, lamdang sa, lungdam si in ka lung hong nuamsak tuam mahmah hi.\nZangkong vanlengtual ka tuk uh ciangin lawmpa Pa Vungh Suan Mang leh Sia Zambawi (Rev. Dr. Go Chin Zam), National Director, Operation Mobilization, Myanmar in hong na dawn pah in, ka van teng hong liksak a, ama mawtaw sungah guang in hong khutlet pah uh hi. Zosuan Tuailai Kawmpi pan ciah ka hih manun ko Singapore pan pai teng vanleng khat ah a tuangkhawm ka hi uh hi. Kei leh ka zi Vung Deih Cing lawm Suan mawtaw ah tuang in lawmte (Pa Hang Khan Lian, Pa Khup Khawm Mung, Dr. Chin Khan Lun, Sianu Ciin) Tg. Pau Mun Khai leh Sia Zambawi mawtaw ah a tuang uh hi.\nVanlengtual pan tai pah vangvang in ka pa hong nusiatna hanga hong tutpih dingin Pa Tuan leh Nu Lun (Prof. C. Thang Za Tuan leh Sianu Cin Khan Lun) te inn ka delh pah vingveng uh hi. Khua hong zing huaihuai a, lampi ah mawtaw hong tam deuhdeuh in Zangkong khuasung lamgei khempeuh meivak tang zihziah hi. Pa Tuan leh Nu Lun te kiang ka tun uh ciangin amau innkuan ban ah ka tun ding uh ngak a hong tutpih, hong hehnem dingin Siate – Rev. Khoi Lam Thang, Rev. Thang Cin Lian leh Pa Cin Suan Mang, Pa Cin Go Lam Thang, Lia Lun Dim, Pa Thang Sian Khai (Banzal Khaipi) te nupa ban ah Zozum pute – Pu Lengtong Kam Khen, Pu Khup Mung leh Full Gospel a khangnote na om uh a, khut kilen in hong na dawn uh hi. Ka nuphal Ko Naing leh Sianu Don San Cing te innkuan in zong hong delh in hong tutpih uh hi. Khuasung khat ahih hang ki gamla thei mahmah ahih manin hih bang itna ka tan uh hampha ka kisa uh hi.\nA mawtaw tawh hong dawn lawm Suan leh Sia Zambawi leh hong vaidawn khempeuh tungah ka lungdam mahmah hi. Hong dawn khempeuh nek dingin Pa Cin Suan Mang in aksa leh ngasa meh na lei in inntek Nu Lun leh Pa Tuan te innkuan in limtak in hong huansak uh a, Zomi te Vaphual ki itna ka tan manin ka angtanga, ka lungdam mahmah hi.\nSia Khoi Lam Thang hong dingin TUTKHOPNA HUN khat hong makaih a, hong nusia ka pa tawh kisai phawkna, dahpihna, itna leh khamuanna thu cih bangin a gen ut khempeuh in gen in hun hoih mahmah khat hong zatpih hi. Amah adingin ka pa pen a ‘pu’ khat ahih manin a itna leh a phawkna gen a, Murlen hong zin lai a a theih leh a phawklai thu pawlkhat gen hi. Hun sawtpi hi khin zo a, a theihte bang koh adingin thuthak hong suak kik bilbel a, tangthu ciamtehna khat hong suakkik hi.\nSia Thang Cin Lian, Sia Zambawi te in pa hong nusiat hanga hong dahpihna uh leh Christian i hih manin lametna i neihte hong gen uh a, khamuanna i neihte tawh hong hehnem uh hi. Pa Tuan leh Nu Lun in zong hong thuakpihna uh hong gen ban ah, ka pa kum 74 pha pan pen mihing upa hinailo a, it huai, pammaih mahmah hi cih hong pulak uh hi.\nKa tun ding uh a theih uh cianga hong delhpah, khuavak lai pek pan sawtpi hong ngak khin Zozum pute zong a banban in thu hong gen uh hi. Pu Lengtong Kam Khen pen February 2015 in ka khua uh Murlen ah Gospel va pai in ka pa tawh va kimu a, maan kizaih in kei zong tua maan hong khak hi. Tua maan pen ka pa maan a damlai a kilak tawp hi dingin ka um mai hi. Tua manin Pu Kam Khen tungah ka lungdam mahmah hi.\nAmau Zozum cihdan mah (kuamah heh theih hilote tawh gen a), “Ka va zin lai in vantung gam nopna va lim gen lua ka hih manin ngaklah lua kha hi inteh, kinawh deuh sa ing,” ci bilbel hi. A Zozumpu pih Pu Khup Mung leuleu in, “Lengtong Kam Khen gospel paina peuhmah a nungsang hoihlo hi, vantung lampi tawh kinai lua deuh hi,” ciin ka nui ngeingai bilbel uh hi!\nSiate, Pate, Nute leh lawm leh gual in ka pa hong itpihna uh leh hong nusiat khit ciang ka dahna uh hong thuakpihna uh a gen khit uh ciangin Siampi thungetna leh Christian te kingakna, lametna leh khamuanna thute pulak a thungetna tawh hun kiman hi.\nTua khit ciangin Full Gospel Khangnote in inn thunget a neih uh tawh kituak ahih manin inn thungetna ah ka pa hong nusiatna thu tawh kisai tampi kigen zaw, dahpihna lasak, thungetsakna, hehnepna leh khamuanna thute genna tawh hun kizanga, a tawpna ah vekpi thungetna hong neihsak lailai uh hi.\nHih bangin ka dah ka thanem laitak un Topa in hong uap ding, hong tutpih a hong khamuan ding Ama mi siangthote hong sawl ahih manin ka lungdamna ka gen zo kei uh hi.\nHong pai ut mahmah ta leh hong pai theilo ka Pu Thang Khan Dal, Township Education Officer (TEO) (Rtd), Ciingpikot khua, Dalah ka phawk mahmah hi. Amah hong tutpih dinga hong pai pen Bus station ah Ui in pet kha a zato a zuat ciangin hong pai thei nawnlo hi. Rev. Nang Lyan Kap, EBC Pastor, Tedim in zong phone tawh hong hopih a ka pa hong itpihna thu leh hong nusiat mana hong dahpihna thu hong gen hi.\nMite na navak mahmah uh a, koh kuamah ka hilh man hetloh uh hangin na thei pah zangzang in a thei masasa hong delh manlote in zong hong phone, lai hong khak, mite tungtawn in hong gensawnsak cih bangin itna leh phawkna ka ngah uh a, hampha kisa in ka angtang mahmah uh hi. Ka hilh khak loh uh, ka ciah khit uh cianga hih thu a za pan a hong phulkikte kiangah zong nong theihsiamna uh kong ngen a, kuamah hong hilh khin manlo mah ka hi uh hi. (zop lai ding) Hau Za Cin\nPrevious: Zuapa Itna ~ Thawnpu\nNext: Pi Sayama Zam Za tawh Anunungpen Biakpiakkhopna


url: =Tuunnu Zuapa tha khek ~ T. Sawmlian :: ZOMI DAILY\nposted on 7 January 2017 at 3:55 am Lomkholna: Article, Sawmlian\nTuhun i leitung nuntakna-ah, i pianna nu leh pate, i kha lam nu leh pate, i khua, minam sung a nu leh pa a i neihte kalsuanna hoih leh kipiakkhiatna, a cihtakna uh leh a thuak uh haksatnate kiphawkpih kha loin, tuhun bek en ziauin, tuhun tawh kituak a kalsuan ziau hoih a sa leh, nu leh pate sulnung, nu leh pate na sep hoih zong zuih sawm tuan lo a, ut bang a nuntakna a zang khangno tampi ki-om hi.\nMihing khat-a i piankhiat ciangin siamna, kivakna, lunglutna leh deihdan kinei ciat hi. Tua ahih manin mi khempeuh in a nu leh pate nasep bang teekteek sem ding cih om thei lo hi. Tuhun khantohna tawh kituakin, nidang a i nu leh pate sep ngeiloh, a muh ngeiloh leh a pai ngeilohna munah semin, omin, kinungta kha thei hi. Tua bel tuhun khantohna tawh kituak ahih manin ahi ding mah zong ahi hi.\nAhi zongin, tuhun Zomi khangnote in ngaihsut leh hanciam ding tampi om hi. Mi masate, Khristian-na lama Zomite’ nu leh pate in veng le pam, lawm le gual, hausa leh kumpite nadong panin haksatna tampi na thuak uh a, Khristian a kipiak ding leh Khristian hih ding limlim bang zong a buaihuai leh a haksa, a lauhuaipi ahih hun lai panin hanciamin, citak leh kuhkal takin tuhun i dinmun uh hong tunpih uh hi. Kisin tawmin, Lai Siangtho khawng mah zong simin, amau hun lai-a a hoih thei pen mah tawh biakpiakna ding khawng na bawl uh hi. Muanhuai takin upna lamah na hanciam uh a, pilna siamna lamah ci leng bangmahpi a sinloh uh hangin kimakaihzia, Khristian kalsuankhopna leh ki-itna lamah ettehhuai mahmah uh hi.\nTuhun khangnote kingaihsun thak dih ni e… Nidang a i makai masate, guahzu daikai nuaiah a tu a tate uh hong khualna a gim le tawl phamawh sa lo a thuakte’ thuakna ngaihsun kik dih ni e. Amau tha khek zo dingin hanciamna i nei hiam? Hanciam i sawm hiam? Nidang a kha lama i pi leh pu, nu leh pate sulnung zuih sawm kik dih ni e. Lai Siangtho sim ding zong nei meel lo, nei phial mah leh sim siam meel lo kawma Upa muanhuai tak leh citak taka sem thei, nang khangno, lai siam, laibu tuamtuam tawh Lai Siangtho a kicianzaw a theih theihna ding hun hoih leh siamna a nei mi khat in na nu leh pate upna khahsuahin, zu leh sa leh gualnopna bek tawh buai ding maw?\nZomite nuntakna i sut kikkik ciangin, nu leh pate tha khek zo lo i hih manin i khantoh ding bangin kikhangto thei lo ahi diam, cih bang ngaihsut theih hi. “Ka pa in pawlpi hi ciang hong tunpih a, maban keimah in ka sep kei leh kuan sem tuan ding hiam?” “Haksapi in Pasian biakpiakna ding hibangin na lam uh a, kei hunah a hoihzaw ka hanciam kisam hi” cih ahi zong, “Mission nasepna lamah tua zah na hanciam uh ahih manin amau tha khekin, amau sep zah sang a tamzaw sem dih ning e” cih bang ngaihsutna a nei khangno, nu leh pa tha a khek thei ding Zomite in kisam hi hang.\nLeitung thu hi ta leh, Pasian thu hi ta leh, khang kibangsam (generation gap) a omlohna dingin tuhun khangnote in mawhpuakna/vaipuak lianpi kinei hi. Tuhun mahmah in zong, kha lam hiin sa lam hi ta leh makai muanhuai pipi – Dr. Pau Khan En, Dr. J. M Ngul Khan Pau, Bishop Felix Lian Khen Thang, Rev. Pau Khan Khai, Dr. Gin Khan Khual, Dr. G. K Nang, Rev. Suan Khan Thang, Prof. Dr. Thang Za Tuan, Pu Chin Sian Thang, Pu Kam Lian cih bangin makai, nu leh pa a i neihte, leitung ngeina bangin a hun a cin ciang na sep theihloh hun hong nei ding uh hi. Amau tha a khek theih ding khangnote a om diam?\nInnkuan, khua, gam, minam sungah, sa lam leh kha lama hoih taka hong makaih mi masate upna, kalsuanna, cihtakna leh hanciamna maban zom thei dingin hanciamna i nei hiam? A hoih lo lama tha khek hi loin, a hoih lama tuunu-zuapa tha khek thei ding, amau sepna sang a tangzai leh golzaw na manpha a sem dingin hanciam ni… Sawmlian Thomte\nPrevious: Thukhun pen lau kei ni ~ Tual Khan Suan\nNext: ZAM Thupuak :: 08 January 2017


url: =The Youth of this Generation :: ZOMI DAILY\nposted on 9 September 2018 at 8:48 am Lomkholna: News, Siamsin\nLeitung kinawh khellua mahmah ta hi. Nidang lai in kum 100 ciangin kalkhat suanto hi. Tu hun in kum 10 ah khantohna lianpipi/ki khelna lianpipi piangziahziahta hi.\nNidang lai in thuman khat bek om (absolute truth) kici hi. Tu hunin mikim in thuman i sakbangbang a man hilel (relative truth) cihthu hong lang mahmah ta hi.\nThuman le thumanlo pen i etna tungah kingalo (objective truth) in tua a en nu/pa tungah kinga zaw hi (subjective truth) cih hita hi.\nHibang hunkikhelna sungah Zomi khangno te a’dingin kong gennop thu (5) kong gelhsuk ding hi.\n1. Siamsin khangno te in pilna mah bulphuh veva ding hihang. Sangman ding, degree ngahding bek ngaihsun lo in i sinpilna ciatah siampi in siam ding, theihpi in theih ding, i gam i lei a’ding zangkhia theipah ngiat ding cih hong hanciam mahmah un.\n2. A nihna ah Pasian mahmah manggilh ngeilo ding khangno te kong deihsak hi. Pasian masak lo in ki khuasuak zolo hi. Gamlelei leh minam kipuah zolo hi. Mikim in hunbit Pasian nasem ni ka cihna hilo hi.\nTulaitak i minam sungah i kisap lianpen in hunbit Pasian nasem ding sangin Pasian bulphuh leitung nasem tampi i kisam zaw pek hi. Tua in tangzai zaw, thukbun zaw hi. Leitung na semcihpen tangpi nasem dingin nungta ding cihna zong a hihi.\n3. Khangno te in muhkholhna Vision i neihding kong deihsak mahmah hi. Vision omkei leh minam te kiamsuk duaiduai hi. Ih gam a’ding muhkholhna a nei leh tua muhkholhna tungtawn aa na a semding makai tampitak i kisam lai hi. Khangno te in Vision lianpi a neidingin hong kipan un.\n4. Khangno te in gammakai suahding hong hanciam mahmah un. Politic lam hong lunglut un. Pasian nasem ding tua zah in i kisam paknawnkei ding hi. Ahizongin ki ukna leh kumpi nasem milian tampitak i kinaksap mahmah lai hi. A uk lam ah i omkei leh mite nuai ah a om hipah i hihmanin i deihbang kikhelna i ngahzo kei ding hi.\nTua a hihmanin ki ukna lam ah milianpi (politician) hong suahsawm ngiat un. Tua dingin khangno tampi (tampi) hong kipan khia un. Hong panpih dingin ih minam bup in kong ngak uh hi. Hih nasep pen Pasian nasep zahmah in baihlo aa kipumpiak khiat a kulngait nasep a hihi. 2020 kitel hunciangin Zomi khangno te mi 2-3 peuhmah kihelsawm ngiat ding hihang.\n5. A ngana leh a tawpna ah, Zomi sungah kibatlohna tampi i nei hi. Tenna munlemual, awsuah, awkaih, upna biakna ah i kilamdang hi. Ahizongin kilamdannate tawh ki gimneihhetlo in i kihuaikim dimdiam ding thupi pen hi.\nMore: Thai kumpi te photo meitawh ahalsak khangnote kumtampi thong kikiasak\nVaithupi khat, nasepliankhat ah ma i pankhop ciangin kilungtuak in lawngkhat a gingzo ziahziah dingin i omding kisam hi. Tuapen khangno te vaipuak hi ngiat hi. Zomi khangno te’n hong hanciam un.\nTukhang khangno te’ khan Pasian in hong siam ta hen! Rev. Dr. Simon Pau Khan En (Ph. D, D.D) gelh TuKhang Khangno te’ Khan- Article pan tomlakna/ Siamsin Library\nPrevious: Bethsaida bual omlai ~ Pu Thangboi\nNext: Ci kiau se ~ Zomi Quavadis


url: =4. Zawhna ahihkeileh Lelhna apia Thute - Zomi Adventist Innkuan\nZawhna ahihkeileh Lelhna apia Thute\nNAWHSA, KHANCINGLO KITEENNA\nNeusen Lawmngaih Lauhuai.—Kiteen baih ding hatthot huailo hi. Kiginna om manlo nawhsa takin athupi kiteenna bawlding hilo hi. Lungsim leh pumpi akhancin ding kisam hi.1\nNumei leh pasal no tampite in ki-itna khancin nailo, khensatna cingtak nailo, mipi pualo, akisangkhanlo ngaihna omlopi in naupang lungsim tawh kiteeng uh hi.\nNeusen kithuahna tawh siahuai takin kiteenna aom bangin adahhuai takin kikhenna zong om hi. Nu leh pa awina aomlopi in neusen kithuahna tawh akiteengte-in lungnop ngahding lamet omlo hi. Neusen kingaihna khal kul a, kum cingin numei’ nin zong pai phot dinga, apahtawi huai nuntakna aneih uhciangin ngaihmuanna om pan hi. Kikhalna aneilo kiteenna in nopna aomlo nuntakna kaizawn ding hi.\nKhangno zangdawng leh nawibawkcil hun pen kiteen hun hilo hi. Hih hunin lawm hoih ngah ding haksa hi. Akhensatna tawm ahong picin zawk ciangin kiteen ding kilawm kisa hi. Ahizongin lungnopna ngah takpi ding, lamet omlo hi. Picin ding ahanciam sangsikun kitelkhialna piangin, akigamlatna uh zai tektek a, khat leh khat kinawl khinta uh hi. Tuabangte adingin “inn” in bangmah siangthona neilo hi. Ki it lohna kammal leh thangpaih kampaute tawh inn sung gu dim uh hi.2\nAcingtak lo kiteenna in tuhun a aom siatna namcinte piang sak hi. Neusen kiteenna in pumpi cidamna leh lungsim picinna khangkhan lo hi. Hih thu-ah ngaihsunna kizang lo hi. Khangno tampite in zualzanna zui hi. Hih kalsuanna in ahoih leh asia tawh kipaaikan hi. Khantawn thupha ahihkei leh samsiatna ahisak thu pen nawhsa takin leh si-sa tawh khensat uh hi. Mitampite in Christian muhna tawh hilhna, leh ngaihsutna ngai nuamlo uh hi.3\nSinna leh thuakna atawm lai khangnote nawhsa takin akiteeng dingin Satanin tatsatlo-in nasem hi. Tuhun a aminthanglo kiteena dante in ahoih zaw ahi hi.4\nPasian’ mite lakah neusen kiteenna-in kimakna, kikhenna, leh pawlpi nasiatakin buaisak hi.5\nTulai neusen kiteen baihna leh Isaac ie kiteenna saikak in. Khangnote in kingaihna ah amau gel lobuang thudot nei nuamlo uh hi. Hih thu ah Pasian leh anu leh apate nangawnin kham zolo hi. Nupi papi acin ma pekun nu leh pa lo-in akhensat siam dingun kingaihsun uh hi. Akiteen kum amasa hunin akhialhlam uh pulaak pah hi. Nungzui thusiate adal dingin ziakai ta uh hi. Pillohna leh kikhallohnate in siatna piang sak hi. Akimak donguh hakkol abang kiteenna nei uh hi. Hih leitung mahmah ah mitampite in lungnopna sia sakin, ahong tungding lametna hemkhia uh hi.6\nPasian Nasem Ahidingte Awk Sak.—Khangnote in tawlkhat sung thumaan saang uha, ahoihlo kithuahna leh khangmoi kiteenna tawh Satan bumna ngahin lampial uh hi. Satan in khangnote asiangtho lampi panin apial nading ahoihpen bumna in zang hi.7\nTulai khangnote in lauhuaina theih lo uh hi. Pasianin Ama’ nasepna panmun tampite ah azat theih khangno tampi aom hangin Satan in ama’ bumna tawh amaute kikai-awk sakin Pasian nasep nadingin thanem sak hi. Satan in theibaih leh beltaka nasempa ahi hi. Mite athaangah a awksak nadingin baih asak bek thamlo-in tua thaangte panin zong suahtakding haksa hi. Tuabang lauhuainate khangnote in mu zolo uha, zong kidal khollo uh hi. Pasian kiang panin pilna ngen lo-in khat leh khat kingaihna tawh kikhih sawm uh hi. Amaute ahilhdinga akisawlte zong deihlo uh hi. Kicing kisa uha, kikhalna deihlo uh hi.8\nNawibawk leh Zangdawngcilte Hilh.—Na zangdawngcil nungak ngaihnate kuamahin sangmuh lo hi. Hih tawh nalungsim nazualzan sakna hangin lai hanciam ding hong susia hi. Asiangtholo lawm leh gual hong nei sak dinga, nalampi leh midangte lampi kisia ding hi. Nang cih bekmah thu nasak laiteng thuhilh ding, hong makaih ding, hong khal ding khempeuh nanial ding a, thumaan leh dikna tawh aihualna na nei kei ding hi. Hih thu kei hong kilak hi.9\nKum Kikhaihna.—Na kiteen pihdingte in hauhna neilo kha ding hi. Ahihhangin tua sanga amanphazaw cidamna nei khading hi. Tuabang vai ah kum kitam khaih kei hamtang hen. Hih thu namanlohna in akhangno zaw adingin nasia takin natna piang sak hi. Natate zong pumpi leh lungsim hatta hong kisut hi. Khangmoite kitangsap kithuahpihna pen uhamte in pia zo nawnlo uh hi. Makaihna leh itna akitangsap hun lian in nu leh pate in hong sihsan ta ding uh hi.10\nKibulhsiamna.—Innkuan tampite-ah Christian ziadam, ngeina hoih, kizahtakna leh kipahtawina omlo a, innkuan nuam apiang sak kiteenna omlo hi. Lungduaina, migitna, ziadamna, leh Christian’ itna munah paukhauh, kilangpanna, kimawhsakna, leh ki-ukcipna omzaw hi.1\nKiteenna ma-in zongsatnate leh lungsim puakte kitheih zahdingin kinaina om manlo hi. Nisim nuntakna tawh kisai-in, lengla bangin kiteenna nei uh hi. Mitampite in kibulh siamna omlo uh ahihlam nung phawk uha, zekai ta uh hi. Anuntakna uh gentheihna in tuh hi. Azi leh atate in pa ahi pasal’ kicintaak lohna leh zawmpaihna hangin thuakpih uh hi.2\nKizon khialhna hangin leitungin gentheihna leh mawhna tawh kidim hi. Pawlkhatte in akiteen zawh uh kha tawmkhat sungin lungsim kituak theilo ding uh ahihlam kiphawk uh hi. Vantung’ ki-itna leh kilemna aom nading munah innkuan kitotna piang ta hi.\nThuneu ah lungkimlohna hangin thangpaihna piang hi. Lungkimlohnate kipulaak in, kimawhsakna kigena, ki- itna tawh pumkhat abangding kimlai kikhenna leh gentheihna piang hi. Mi tul tampite in amaanlo kiteenna hangin pumpi leh kha susia uha, manthanna lampi ah atuaksuk uh hi.3\nAkitam Innah Tawntung Kibatlohna.—Kiteenna ah lungnop nading leh khantoh nadingin nupate in kipumkhat ding uh hi. Si-le-sa lungsim in Christ’ lungsim tawh kipum khat theilo hi. Khat in taksa adingin khaituh a, ama lungsim tawh kituakin ngaihsun leh gamtang hi. Khat in, Kha tuh in, “KEI” lungsim nencip a, Topa’ deihna bangin nuntak sawm hi. Hih nihte in duh leh dah kibanglo, tup leh sawm kibanglo uh hi. Thu-um zawpa in a umlo zaw pen thumaanah azawh kei leh, vantung tawh kizopna aneilo pa tawh zawngkhal takin aomkhop theih nadingin abiak leh a upna nusia hamtang uh hi.4\nKithutuahlohna in Innkuan Satkham.—Kiteenna atamzawte in gentheihna bek piangsak hinapi-in khangno tampite in tua lampi mah tawn uh hi. Satan in amaute tua lampi ah makaih hi. Lungnopna ngah nadingin kiteen kul hi, ci-in um sak hi. Akiteen uh hangin innkuan zong vak zolo, panpih zolo uh hi. Khat ie lungsim tawh kituak dinigin akikhiam theilote in anuamlo kilamdannate leh kidemna apelh zawh nadingun kalsuan zolo uh hi. Hihin nitawpni hun cianga mi tul tampi asiat nading leh vankhua ataan nading uha khemna ahi hi.5\nMittaw Kingaihna Thunung.—Mittaw kingaihna in akilawh thei natna bang hia, mite’ lungsim pumpi uk hi. Amaute in thuhoih lahoih neilo uha, amu khempeuh adingin hehhuai hi. Ahun tung nailo kiteenna ah hihbang natgual in nawka, huk leh lanna tha beita-in thaksuahna abei ciangin adinmun maan uh kithei pan uh hi. Kituaklo pipi in khantawn kiteeng geigai uh hi. Kiteenna khau ie khihna tawh lungsim na sa-in gentheihna masuan uh hi. Apiang bangbang ahoih in zeptawm ding sangsikin, kiteenna kamciam maanlo hi, ci-in mawhsak uh hi. Akituaklo kiteenna hakkol mah kibulh sa-in meidawina tawh amaute kithat uh hi.6\nAkitatsat theilo kiteenna akepcing zawh nading uhin, kiseelna pel-in, anuntak theih nading uh nupate in asin akan azon ding uh kisam hi.7\nMidangte Thuakna in Hilhna.—Mr.A pen Satan in zothawh takin akimawlpih theihding pianzia nei hi. Kiteenna tawh kisai in ama’ tuahna tawh khangnote thuhilh hi. Azi in alungsim leh si-le-sa’ veina nungzui-in, ngaihsutna leh thukhenna donglo-in, alawm dingin teel hi. Amaute kiteenna in itna maan ahi hiam? Hipeuh mahlo hi. A mittaw, si-le-sa hanga kiteenna ahi hi. Kiteenna tavuan apuadingin kilawmna neilo uh hi. Lupkhopna tha akiam ciangin amaute kizopna ahong khauhzaw hiam? Akingaihna uh athuklut zaw hiam? Etlawm takin anuntakna uh akipum khat mah hiam? Akilumlet in apiang hi. Zatkhiatna tawh azia leh atongte uh agil semsem leh akiteenna in lungnopna apiak sangin, buaina pia zaw hi.8\nLungnopna apiang saklo hihbang kiteenna tawh akipumkhatte kiang panin kum tampi sung laikhak ka ngah hi. Hih kiteenna hangin apiang thute in lungsim nasak mahmah hi. Hihbang kamsiatna atuakte tungah bang thuhilhna pia ding, cih zong khensat haksa hi. Bangci in ahaksatna vangik kizang sak thei ding hiam? Ahizongin amaute’ thuaksiatnate in eite thu ahong hilh ding ahi hi.9\nINNTUAL AH KISINNA\nKiteen nading Kithawinaah Pilna kisam.— Bangkua vaihawm nadinga akizangpah thei ding pilna akineih masiah numei ahi a, pasal ahizongin kiteen loh ding ahi hi. Numei in lungsimpuak leh omdan sin masa ding hi. Tuaciang bekin ahoih in tate pantah thei pan ding hi.1\nNumei tampi takte in sang thupite panin pilna sang nei leh pahtawina ngah napi, innsung nasep zia theih neilo uh hi. Innkuan khuasak nadingin picinna aneihloh manun innkuan sung ki-ukna nei theilo a, lungnopna ngah theilo hi. Amaute in numeite’ dinmun sang leh hamphatnate agen uh hangin amau mahmah in numei picingte ie dinmun ban zolo uh hi.\nEvua ie suan leh khak ahi numeite in innkuan nasep theiding hi. Bangkua nasep sin kimding uh hi. Numei in innsung nasep siam hileh nu leh zi dinmun akisap ciangin kumpinu bangin ama’ panmun ah kizek siam ding uh hi. Atate makaih, hilh, a nasemte makaih, leh a innkuan adingin ama khut mahmah tawh asem dingin kicinna neiding hi. Pumpi taksa ie kilamzia, cidam nadingin sianthona, nek leh dawn leh kizep kipuahna, nasepna leh tawlngakna, leh simbeilo innkuan dam nadinga akisam thu tampite atheih ding thu nei hi. Atate anat ciangin zong ahoihpenin akep leh adon theih nading pilna zong atheihding ahi hi. Atheih ngeiloh siavuan siamahte khut sungah amanpha atate a ap maimai ding uh hilo hi.\nInnkuan sung kikep kikhual dan theihlohna in mipi tanna hizaw, cihna-in mihing akibawlcil a Pasian’ vaihawna tawh kilehngat hi. Thadahna in mawhna hia, bangkua sung nasep theihlohna-in haina hi. Hihin, a nungciangin nasia taka kisikna hong pia ding thu ahi hi.2\nKhangno nupi tampite in innsung nasepte pen cimhuaina sa uha, tua hangin numei tampite in nu leh zi tungah akinga zasep silbawlte thei losa in pasal nei uh hi.3Innkuan sungah apiang ding tate kepzia atheilote in pasal neih ding hilo hi, cih thukhun om hi. Pasian in ahong piak innkuan ihkepsiam ding ahi hi. Pasianin innkuan adinga ahong khun sak thukhun atheilote in Pasian tung leh innkuanpihte tungah aneih tavuan thei lo ding uh hi.4\nCollege ah Innkuan Sinna Neihding.—Pawl Sang akah khangnote in innkuan vai pilna angah ding uh kilawm hi. Hihin gamtat kisuih nadinga akisam thu phamawh ahi hi. Nasep ngahin inn nasep thadah in koihdap ding hilo hi. Nisial nuntakna tawh akisai tavuante theih ding kisam hi. Buaina atawm theithei in inntual nasepte thei ding leh siam dingin sin sak ding hi. Na khempeuh etlawm leh picing takin vaihawm ding hi. Anbuk leh innsung dangte pen asiangtho leh anamtui dingin kem ding hi. Bangkua nasep khempeuh akikhit khit ciang bekin laibute sim thei pan ding hi. Innkuan anuam sak nasepte nusia liangin laisim ding hilo hi.\nKinlo leh awlmawhlo takin innsung na seplohna in ngeina hoihlo hia, paihkhiat ding ahi hi. Hih zongsatna hoihlo zawmpaihna in mihing’ kimanna siasak ding hi.5\nInnkuan Lam Pilna Kisam.—Laisinna ahiang tampite in sangnaupangte hun tampi laksak ahihhangin lungnopna pialo leh kisam masa lo hi. Nisim innkuan sungah akizang pilnate kitang sam zaw hi. Numei khat in Piantit pau, Maths, piano siamnate kisam thei mahding hi, tuate sangin moh/an bangci bawlding, puankhui theiding, innkuan lamna ah tavuan tuamtuamte siamding kitangsam pen hi.\nInnkuan bup cidam nading leh lungnop nading in anhuan theih siamna sanga athupizaw siamna omlo hi. Acidam huai lo, loptop a akihuan ante in khanghamte kizat theihna leh angek lai tate khantoh nading susia pen hi. Pumpi kitangsap banglianin anhuanna, alim leh aneknop huai dinga anhuanna in thuhoih lampi ah gualzawhna hia, tua ahihkei leh lamkhialah gualzawhna hiding hi. Bangkua nasep thu neu tuamtuamte ah thumanna in lungnopna tawh kizom gige hi.6\nSianthona Thukhunte Awlmawhin.—An nekna, thalakna, tate kepsiamna, cinate donna, leh tuabang thudangdangte ah ih awlmawhlohna sangin kin ngaihsut zawk ding ahi hi. Tua in sianthona thukhun ahi hi.7\nSianthona thu sinna ah, siate in mimal sianthona kisapna hilh ding hi. Tua-ah zongsatna leh kim leh pam sianthonate huam hi. Lupna mun leh anbuk hahsiang dinga, an zong alim theithei in huan in, abucing theithei a geelna-in innkuan lungnop nading ahi hi. Leengla do nadingin amanpha theithei in leengla khan zepna sangin thupi zaw ahihna sangah kihilh ding hi. Nuntakna in an sangin thupi zaw a, pumpi in puan sangin thupi zaw (Luke 12:23) ci-a thuhilhnain kum zabi 18 hun laite sangin tu-in kisam zaw lai hi.8\nKhangno Numei Kuhkal Zongsatna Kihilh.— Kiteenna naneih ma-in apiangsual na zia natong uk ding leh puahdingin hanciam masa in. Lungnopna nangah nop leh na thanemnate nazawh matengin kiteenna vai na lungsim panin hemkhia phot in. Innkuan vai tavuan ala dingin pilna zong nasin naikei hi. Innsung nasep silbawlna ah kuhkalna na nei nai kei hi. Na hoih sepna ah akuhkal zongsatna nei khin phot lecin mangthang kik nawnlo ding hi. Bangbang hun leh mun natung zongin na dinmun tawh naki tangaih dinga, akigingsa in na omding hi. Nasepna ah nopsakna nangah ding hi. Na hoih sepna ah nuam nasak leh na lungsim in na nasepna ah om dinga, sunmang manin hun abei nawn kei ding hi.\nNa hoih sepnadingin theihna leh siamna naneih leh atawlnga theilo, alungkim theilo lungsim tha dimin, picinna leh zahtakna nangah ding hi.9\nNumeite ading Manpha Khutsiamna.—Mi tampite in atapa in amailam nuntakna azop zawh nading sinna aneih sak hangun anu mahmah leh atanu adingin amau leh amau akivak zawh nadingin pilna piakding pen kin masakin neilo thei uh hi. Numei in sangah asin thute nisim anuntak nadingin zang thei loin, thu thuk anhuanna thuk leh innsung gamtatna adingin hilhna ngahlo ahihmanin kimanna neilo leh nu leh pa adingin vangik suakin hong khangto uh hi.\nAmah mah kikemsiam dinga akipantah numei in midangte zong kemsiam ding hi. Amah in innkuan leh khuatual adingin dongkholh ngeilo ding hi. Atuahsiat ciangin akivak nadingin mun khat peuhpeuh hong ngah ve dinga, ama tungah akingamte zong akhual zo ding hi. Akisap leh azat theih dingin numeite zong sumbawl theihna lampi khat peuhah kipattah ding hi. Avaangnei zum nasepte khengin inn nasepte tawmin, anhuan in, inn hah in, puan khui in aom theihding uh kisam hi. A hau a, azawng zongin, innsung khatah innnupi in atheihding thute amahin zong asin kul a, asiam kul hi. Tua hileh nuntakna ahong kilum let ciangin amahin tuabang hun adingin akigingsa asuak hi.10\nNumeite adingin bangkua sung nasep siamna in akiciangtan theilo kimanna ahi hi. Innkuan tampite in nu ahi zi ie kizek siamlohna hangin inn sungah dahna tung sak hi. Ih tanute in lim suai thei, akhelkhel bawl thei, la tum thei, ahihkei leh laigelh thei ahihzahin amau puan ding mau mahin at in, khui in, tha omdingin an huanin ankuang lui thei ding hi. Numei kum kua leh kum sawm aphak ciangin innsung nasepna ah mapang ding hi. Ahih zawh nasep ahih nakleh tavuan la ding hi. Pa pilte in atanute adingin “A nu bangmahin innkuan vai avan thei dingin, nu hoih asuak thei dingin, hun azat siam nading un, zi leh nu kilawm takin apian nadingun, innkuan amakaih thei dingin, leh khuatual ah mi khat mahin akizahtak nadingin” deih sakna nei hi.11\nPasal ahi Pa in Cilin Belding.—Tanglai ngeina ah mopipa in zawlzu akisan ma-in asungh dingpa kiangah ama’ neihna leh amun tawh kituakin sum ahih kei leh van kipia sak hi. Hih ngeina pen kiteenna akip aneih nading ngimna ahi hi. Innkuan akhual zolo tangvalte pen pate in atanu uh’ pasal dingin neihtham nasa lo uh hi. Sum cil in, sum lam nadingin thagum zangin, bawngte leitangte anei zolote pen muantham salo uh hi. Azi piakding anei zolote in sum/van piakna tawh sittelna nanei uh hi.\nAngaih numei ie pa adingin nasep hun zong kipia hi. Sum leh van tangin hun pia in thalawh sak hi. Tuabang thagum sepnaah thumaanin, kilawmna alahzawh ciangun a tanu pia khia a, akiteen ciangin tua sum/van ahih keileh hun tawh athalawh khempeuh atanu moken in puasak hi. Hih khanglui ngeina in khatveivei Laban bangin akizatkhialh zel hangin thuhoih tampi piang sak hi. Mo ding athalawh pa in nasepna tawh athalawh hangin nawhsa takin kiteen ding phallo uh hi. A itna bangzahin thuk a, a lamthak ding innkuan akhual zawh danding sittelna nadingin hun kisawt sak hi. Tuhun ciangin khanglui ngeina tawh kilehngat in kigamtang ahihmanin siatna tampi hong piang hi.12\nSumneih loh pen paulap ding omlo hi. Pasal tampite pen, Amah migi, pawlhuai, cingh, gamtat hoih,, Christian hi, akicih theih bangin amah leh amah kikemcing zolopi, zong kici thei hi. Nuntakna ding sumgum tawh kisai in, sum athalawh tawm theilo ahihmanin naupang bang ahi lai hi. Ei leh ei ading dingin anu leh apate in pattahna neilo hi.13\nBiakna in Innkuan Nopsak.—Innkuan biakna in alamdang vangliatna hi. Pasal in a zi bawldan, zi in a pasal bawldan in vantung Innkuan lut nadinga kithawina hithei hi.1\nChrist ie itna tawh akidimte in kigamla khen thei ngeilo hi. Biakna in itna hia, Christian inn in itna ateenna mun hi. Thukhual kammal leh aziadam migitna in ki-itna pulaak hi.2\nInn sungah biakna kisam hi. Hih bekin kiteenna ah thangpaihna apiangsak khialhnapite dalzo bek hi. Christ in a ukna munah athuk, amaan, angkhuatlo itna teeng bek hi. Lungsimte kikhih dinga, nihte in kihual takin nungta khawm thei ding hi. Tuabang innah vantungmite leengla dinga, amaute’ kepna tawh nupate’ inn siangtho sak hi. Ganhing bang zualzannate tua inn panin kihemkhia ding hi. Ngaihsutnate Pasian’ lamah kilamto dinga, lungsim’ ki apnate Ama kiangah kahto ding hi.3\nChrist atenna innkuan sialah ki-itna leh kikinna kilak a, akitatsat nuntakna azeel itna ie teenpihna om ding hi.4\nChristian Biakna in a Uk Huzaapna.—Christian biaknain kitenna a uk huzaapna hiding hi. Atam zawte’ kiten nopna lungsim phut pen Christian thukhun tawh kituaklo hi. Satan in Pasian’ mite ahuzaapna khangkhan nuam hi. Ama’ mite tawh akipawl theih nadingin Pasian’ mite lungsim sungah asiangtholo zualzanna guan nuam hi. Pasian Kammal sungah, Pasian itna in atenpihlo mite tawh kipawl lohding siangtakin nagen khin hi.5\nAkiteengcil Nupate Hilhna.—Khantawn tulpih ding kiteenna in Christ leh Pawlpi kizopna lim hi. Christ in Pawlpi tunga apulaak lungsim lian pen pasal leh zite in aneih ding uh lungsim ahi hi. Pasian it mahmah uh hileh Topa sungah ki-it den ding uh hi. Amaute-in adeihna uh nial tuak le-uh, khat leh khat thupha kipaih ding uh hi.\nNa nih un napiangthak ding uh hi. Khat mah in zong “Pasian’ thu maanna” nanei kei uh hi. “Kei tawh aom khawmlote in Kei hong langpan hi; Kei tawh akaikhawmlote in athehthang uh hi” cih Jesu thuhilhna na sin ding uh hi. Pasian’ ta taktak suakin, nasep aptham muan tham ding nasemte nahiding uh hi. Tua hileh tawldamna, muanna leh upna note kong pia ding hi. Na nih un Christian lungnuamte nahi ding uh hi. Asia nialin, apha nateel theih pahpah dinguh kong deihsak hi. Pasian’ kammal sin un. Topa Jesu in gupna angah dingin hong deih sak hi. Alamdang takin hong kemzo a, kimanna anei in nungta-in, nasep hoih asem zo ding kong deih sak hi.\nPasian’ ta taktak asuakding deihna lian naneih keileh, khat leh khat kihuhdan ding nathei kei ding uh hi. Khat leh khat kihehpih unla thukhualna nei un. Na kilungdam sak nadingun angsung deihnate nusia un. Nisimin nang leh nang kitheihsiam semsem in. Nisimin na thanemnate tha napiak nadingin sinpha un. Topa Jesu in na khuavak, na tha, na lungdamna lukhu hiding hi. Banghang hiam, cihleh na deihnate Topa’ deihna na hisak hi.\nNa lungsungah athumang Topa hehpihna na kisam hi. Topa’ nasepna tawh akizom mi khempeuhte-in atawntungin angsungkhuatna vilden ta hen. Na meivakte kuang sak un. Tua hileh na kampau leh na gamtatte ngoltollo ding hi. Khat leh khat lungnopna kipia leuh cin, na nih un lungnopna nangah ding uh hi. Leilam lungsim kongte khak unla, vanlam lungsim kongte hong un.\nMimal Honpa in Christ sang lecin, numei leh pasalte in asang dinmun tung theiding hi. Ngak unla thungen un. Pasian tungah kiap un. Tawntung nunna ngah nading azongthei tha hong guanding hi. Na ngaihsut, kampau, gamtatte tawh leitung’ khuavak nahiding uh hi. Topa’ sungah kikhal un; tua lo-in Pasian hong piak nasep natangtun kei ding uh hi. Jesu upna tawh nangma kha agum hibeklo-in thukhun leh limlahna tawh midangte zong na gum theiding uh hi. Jesu na etteh ding uh ahi hi. Gualzawhna apia thei Amah len un. Angsungkhuatna zungkalh un. Pasian lamsang un, tua hileh note in Ama’ tate na hiding uh hi. Na Honpa uh pahtawi un, tua hileh Amahin agamsungah note munkip hong pia ding hi.6\n(Khen Lina zo ta hang ei, zom lai ni maw, Lawm).\nPrev post Dr. Joy Fehr to Be New President of La Sierra University\nNext post Andrews University Press